text:
Tala 73: Le Tupu Lelei Mulimuli o Isaraelu
E NA o le valu tausaga o Iosia ae fai o ia ma tupu o le ituaiga e lua i saute o Isaraelu. E la‘itiiti tele o ia e fai ma tupu. I le amataga na fesoasoani ni tagata matutua iā te ia ia pulea le nuu.
Ina ua fitu tausaga talu ona fai Iosia ma tupu sa amata loa ona ia sa‘ili iā Ieova. Na ia mulimuli i faata‘ita‘iga a tupu lelei e pei o Tavita, Iosefatu ma Esekia. Ma a o talavou pea o ia, na fai ai e Iosia se mea malosi tele.
Mo se taimi umi, o le to‘atele o tagata Isaraelu na leaga tele i latou. Sa latou tapua‘i i atua sesē ma ifo i tupua. O lea na ō atu Iosia ma ona tagata ma amata ona aveese tapua‘iga sesē mai le nuu. O se galuega tele lenei auā e to‘atele tagata e tapua‘i i atua sesē. E mafai ona e vaai atu iā Iosia ma ona tagata o loo tāina ia tupua.
Ina ua uma, sa tofia e Iosia ni tamāloloa se to‘atolu e vaaia le galuega o le toe faafouina o le malumalu o Ieova. Na aoaoina tupe mai tagata e totogi ai tamāloloa mo galuega e tatau ona fai. A o latou galulue i le malumalu, na maua e le faitaulaga sili o Hilikia se mea e sili ona tāua i ina. O le tusi o le tulafono na tusia e Mose i lalo o le faatonuga a Ieova, i se taimi ua leva. Na leiloa mo ni tausaga se tele.
Na avatu le tusi i a Iosia, ma na ia fesili atu ia faitauina atu iā te ia. A o faalogologo o ia, na iloa ai e Iosia sa le‘i tausia e tagata tulafono a Ieova. Sa faanoanoa tele o ia i lenei mea, o lea na ia saeia ai ona ofu, e pei ona e vaai atu i ai. Ua ia fai mai: ‘Ua to‘asā tele Ieova iā i tatou, auā ua lē tausia e o tatou tamā tulafono ua tusia i lenei tusi.’
Na faatonuina e Iosia le faitaulaga sili o Hilikia ia su‘eina po o le ā o le a faia e Ieova i a i latou. Ua alu atu Hilikia i le fafine o Ulata le perofeta fafine, ma fesili atu iā te ia. Na ia tuuina atu iā te ia lenei fe‘au e avatu i a Iosia: ‘O Ierusalema ma tagata uma o le a faasala talu ai ua latou tapua‘i i atua sesē ma ua faatumuina le nuu i mea leaga. Ae talu ai ona o oe, Iosia, ua e faia le mea lelei, e lē oo mai lenei faasalaga se‘ia mavae lou oti.’
2 Nofoaiga a Tupu 34:1-28.
Fesili
- E fia tausaga o Iosia ae fai o ia ma tupu, ma o le ā na amata ona ia faia ina ua fitu tausaga talu ona avea o ia ma tupu?
- O le ā ua faia e Iosia e pei ona e vaaia i le ata muamua?
- O le ā na maua e le faitaulaga sili a o toe faafouina e tagata le malumalu?
- Aiseā ua saeia ai e Iosia ona ofu?
- O le ā le fe‘au mai iā Ieova na tuu atu e le perofeta fafine o Ulata iā Iosia?
Fesili faaopoopo
- Faitau le 2 Nofoaiga a Tupu 34:1-28.
O le ā se lesona ua saunia e Iosia mo ē atonu na soifua a‘e a o lāiti i ni tulaga faigatā? (2 No. 33:21-25; 34:1, 2; Sala. 27:10)
O ā laasaga tāua na faia e Iosia e faaauiluma ai le tapua‘iga moni i le tausaga lona 8, 12 ma le 18 o lana nofoaiga? (2 No. 34:3, 8)
O ā ni lesona tatou te a‘oa‘oina mai le tupu o Iosia ma le faitaulaga sili o Hilikia e faatatau i le tausisia o o tatou maota mo le tapua‘iga? (2 No. 34:9-13; Faata. 11:14; 1 Kori. 10:31)


c: text/html

text:
Faamalosia Ona o le “Meaalofa Foaʻifua” a le Atua
“E faafetai i le Atua mo lana meaalofa foaʻifua e lē mafaamatalaina.”—2 KORI. 9:15.
PESE: 121, 63
1, 2. (a) O le ā e aofia ai i le “meaalofa foaʻifua e lē mafaamatalaina” a le Atua? (e) O ā fesili o le a iloiloina i lenei mataupu?
NA FOAʻI mai e Ieova le meaalofa silisili ona o lona alofa, ina ua ia auina mai lona Alo pele e toʻatasi i le lalolagi. (Ioa. 3:16; 1 Ioa. 4:9, 10) Na taʻua e le aposetolo o Paulo o le “meaalofa foaʻifua e lē mafaamatalaina” a le Atua. (2 Kori. 9:15) Aiseā na ia faaaogāina ai lenā faaupuga?
2 Na mautinoa e Paulo o le a faataunuuina folafolaga matagofie uma a le Atua e ala i le taulaga lelei atoatoa a Keriso. (Faitau le 2 Korinito 1:20.) O lenei “meaalofa foaʻifua e lē mafaamatalaina” e aofia uma ai le lelei ma le alofa faamaoni o Ieova, lea ua faalautele mai iā i tatou e ala iā Iesu. O lea, o lenei meaalofa mataʻina e lē mafai ona faamatalaina atoatoa i ni upu. E faapefea la i le mauaina o lenā meaalofa ona aafia ai i tatou? E faapefea ona avea lenei meaalofa o se uunaʻiga lelei a o tatou sauniuni mo le Faamanatuga o le maliu o Keriso i le Aso Lulu o Mati 23, 2016?
MEAALOFA FAAPITOA A LE ATUA
3, 4. (a) O ā ni ou faalogona pe a e mauaina se meaalofa? (e) O le a faapefea i se meaalofa faapitoa ona suia ai lou olaga?
3 E mautinoa e te lagona le fiafia pe a e mauaina se meaalofa. Peitaʻi, e iai nisi meaalofa e matuā tāua ma faapitoa lea e mafai ona suia ai lou olaga. O se faaaʻoaʻoga, seʻi faapea ua toeitiiti ona fasiotia lea o oe ona o se soligatulafono na e aafia ai. Ae ua faafuaseʻi ona sau se tagata e te lē masani ai, ma tauofo mai e faasalaina o ia nai lo o oe. Ua ia lotomalie e oti mo oe. O le ā se aafiaga o lenā meaalofa mataʻina iā te oe?
4 O le mauaina o se meaalofa faapitoa faapena, o le a e manatunatu ai i ni suiga e tatau ona faia i lou olaga. Atonu o le a uunaʻia ai oe e agalelei ma alofa atu i isi, ma faamagalo foʻi i ē e agaleaga mai. O le a e manaʻo e faailoa atu i lou olaga atoa lou lototalisapaia o le faataulaga na faia e lenā tagata mo oe.
5. E faapefea i le meaalofa a le Atua o le togiola ona sili mamao atu nai lo o se isi lava meaalofa?
5 O le meaalofa a le Atua o le togiola e matuā sili mamao atu ona tāua nai lo o le meaalofa na taʻua i le faaaʻoaʻoga. (1 Pete. 3:18) Aiseā? Talu ai ona o le agasala tuufaasolo, ua tatou maua ai le faasalaga oti. (Roma 5:12) Ae o le alofa o Ieova na auina mai ai Iesu i le lalolagi e “oo ai le oti iā te ia ona o tagata uma.” (Epe. 2:9) Ua faasaoina e Ieova o tatou ola i le taimi lenei, ma ua ia faataatia foʻi se faavae mo le tafiesea e faavavau o le oti. (Isa. 25:7, 8; 1 Kori. 15:22, 26) O i latou uma e faaalia le faatuatua iā Iesu, o le a mauaina le ola e faavavau i le filemu ma le fiafia o ni tagatānuu o le Malo o le Atua i le lalolagi, ae o le a avea le ʻaufaauuina ma pule faatasi ma Keriso i lenā Malo. (Roma 6:23; Faaa. 5:9, 10) O ā isi faamanuiaga e aofia ai i lenā meaalofa mai iā Ieova?
6. (a) O ā faamanuiaga o le meaalofa a Ieova o loo e tulimataʻia? (e) O ā mea e tolu o le a uunaʻia i tatou e fai ona o le meaalofa a le Atua?
6 O le meaalofa a Ieova e aofia ai le faamālōlōina o maʻi uma, liua o lenei lalolagi e avea ma parataiso, ma le faatutūina o ē ua maliliu. (Isa. 33:24; 35:5, 6; Ioa. 5:28, 29) E mautinoa lo tatou alolofa iā Ieova ma lona Alo pele o Iesu mo le foaʻiina mai o lenei “meaalofa foaʻifua e lē mafaamatalaina.” Peitaʻi o loo tumau pea le fesili, O le ā o le a uunaʻia e le alofa o le Atua i tatou e fai? O le a uunaʻia i tatou e (1) mulimulituʻi i tulaga aao o Iesu Keriso, (2) faailoa atu le alofa i o tatou uso, ma le (3) faamagalo isi mai i o tatou loto.
ʻFAAMALOSIA ONA O LE ALOFA O KERISO’
7, 8. O ā ni o tatou faalogona i le alofa o Keriso, ma o le ā e tatau ona uunaʻia ai i tatou e fai?
7 Muamua, e tatau ona faamalosia i tatou e ola mo Keriso Iesu. Na faapea mai le aposetolo o Paulo: “Ua faamalosia i matou ona o le alofa o le Keriso.” (Faitau le 2 Korinito 5:14, 15.) Na iloa e Paulo e lē mafai ona tatou taliaina le alofa silisili o Keriso pe a lē faamalosia pe uunaʻia i tatou e ola mo Keriso. Pe a tatou malamalama lelei i le mea na faia e Ieova ma pāʻia ai o tatou loto i lona alofa, o le a tatou naunau ai e ola atoatoa mo Keriso Iesu. E faapefea ona tatou faailoa atu lenā faanaunauga?
8 E faamalosia i latou e alolofa iā Ieova ina ia faaaʻoaʻo iā Keriso, ma mulimulituʻi i ona tulaga aao. (1 Pete. 2:21; 1 Ioa. 2:6) O lo tatou usiusitaʻi, e faamaonia ai lo tatou alolofa mo le Atua ma Keriso. Na fetalai Iesu: “O lē ua iai aʻu poloaʻiga ma tausi i ai, o ia lea e alofa mai iā te aʻu. O lē e alofa mai iā te aʻu, e alofa foʻi loʻu Tamā iā te ia. Ou te alofa iā te ia ma ou te faailoa manino atu foʻi aʻu iā te ia.”—Ioa. 14:21; 1 Ioa. 5:3.
9. O ā luʻi o loo tatou fesagaʻia?
9 A o faagasolo le vaitaimi o le Faamanatuga, e tāua ona tatou manatunatu i o tatou olaga. Ia fesili ifo: ʻO ā vala o loo oʻu faaaʻoaʻo ai iā Iesu? O ā ni vala e manaʻomia ona ou faaleleia?’ E tāua tele lenei iloiloga a o tatou feagai pea ma le luʻi ina ia mulimuli i lenei lalolagi. (Roma 12:2) Pe a tatou lē faaeteete, o le a tatou mulimuli ai i tagata atamamai o lenei lalolagi, po o tagata lauiloa ma tagata taʻutaʻua i taaloga. (Kolo. 2:8; 1 Ioa. 2:15-17) E faapefea ona tatou teena na luʻi?
10. O ā fesili e tatau ona tatou manatunatu i ai i le vaitaimi o le Faamanatuga, ma o le ā e ono uunaʻia ai i tatou e fai? (Tagaʻi i le ata i luga aʻe o le matua.)
10 O le vaitaimi o le Faamanatuga o se vaitaimi lelei e iloilo ai foʻi o tatou ofu, o ata e matamata ai, musika, e oo foʻi i mea o loo teuina i a tatou komepiuta, telefoni, ma masini faaonapōnei. Ia fesili ifo: ʻPe a ou alu i se nofoaga o loo iai Iesu, pe e lelei oʻu faalogona pe a ou ofuina le ofu lenei?’ (Faitau le 1 Timoteo 2:9, 10.) ʻPe a ou ofuina lenei ofu, pe e mātaulia ai o aʻu o se soo o Keriso?’ E mafai foʻi ona tatou fesili ifo faapena i ata ma musika e tatou te filifilia. ʻPo o le a fiafia Iesu e matamata i lenei ata ma faalogologo i nei musika? Pe a ia faaaogāina laʻu telefoni po o laʻu masini faaonapōnei, po ou te lagona le mā ona o mea o le a ia vaaia?’ Pe a iloilo a tatou taaloga vitiō, ia fesili ifo: ʻPe e faigatā ona faamatala atu iā Iesu le māfuaaga ou te fiafia ai i lenei taaloga?’ O lo tatou alolofa mo Ieova o le a faamalosia ai i tatou e aveesea so o se mea e lē talafeagai ona iai i se soo o Keriso, e tusa lava pe taugatā. (Galu. 19:19, 20) I le taimi na faia ai la tatou tuuina atu, na tatou folafola ai o le a tatou lē toe ola mo i tatou lava, ae o le a tatou ola mo Keriso. O lea, e lē tatau ona iai iā i tatou so o se mea e faafaigatā ai ona tatou mulimulituʻi i tulaga aao o Keriso.—Mata. 5:29, 30; Fili. 4:8.
11. (a) E faapefea i lo tatou alolofa iā Ieova ma Iesu ona uunaʻia ai i tatou i le galuega talaʻi? (e) E faapefea i le alofa ona uunaʻia ai i tatou e fesoasoani i isi i le faapotopotoga?
11 O lo tatou alolofa mo Iesu o le a uunaʻia ai i tatou e faia so tatou sao atoatoa i le talaʻiga ma le faia o isi ma soo. (Mata. 28:19, 20; Luka 4:43) A o faagasolo le vaitaimi o le Faamanatuga, o le a tatou maua le avanoa e paeonia lagolago ai mo le 30 po o le 50 itula. Pe e mafai ona fetuunaʻi lau faasologa ina ia mafai ona paeonia lagolago ai? Na manatu se uso ua maliu lana avā ma e 84 ona tausaga, e lē mafai ona ia paeonia lagolago ona ua matua ma faalētonu lona soifua mālōlōina. E ui i lea, na fesoasoani paeonia i lona vaipanoa iā te ia. Sa latou saunia auala o femalagaaʻiga ma se oganuu talafeagai, ina ia ausia ai lona sini o le 30 itula. Pe e mafai ona e fesoasoani i se tasi i lau faapotopotoga ina ia mafai ona ia paeonia lagolago i le vaitaimi o le Faamanatuga? E moni e lē mafai ona tatou paeonia lagolago uma. Peitaʻi, e mafai ona tatou faaaogā so o se taimi ma le malosi ina ia faateleina ai a tatou taulaga o viiga iā Ieova. O le faia faapea o le a pei ai i tatou o Paulo, i le faailoa atu o loo uunaʻia i tatou i le alofa o Iesu. O ā isi mea o le a uunaʻia i tatou e le alofa o le Atua e fai?
E TATAU ONA TATOU ALOLOFA I ISI
12. O le ā e uunaʻia i tatou e le alofa o le Atua e fai?
12 Lona lua, o le alofa o le Atua e faamalosia ai i tatou e faaalia lo tatou alolofa mo o tatou uso. Na tusi le aposetolo o Ioane: “Le ʻaupele e, afai ua faapea ona alofa mai o le Atua iā i tatou, ua tatau ai la ona tatou alolofa o le tasi i le isi.” (1 Ioa. 4:7-11) E lē mafai ona alofa mai le Atua iā i tatou, pe a tatou lē alolofa i o tatou uso. (1 Ioa. 3:16) E faapefea ona faailoa atu lo tatou alolofa iā i latou?
13. Na faapefea ona faaalia e Iesu le alofa i isi?
13 Seʻi mafaufau i le faaaʻoaʻoga a Iesu. A o faagasolo lana faiva i le lalolagi, sa ia uaʻi atu i ē faatauvaa. Sa ia faamālōlōina ē pipili, tauaso, logonoa ma ē gūgū. (Mata. 11:4, 5) Sa aʻoaʻoina e Iesu i latou na galala faaleagaga, ia na vaai i ai taʻitaʻi lotu Iutaia o tagata ua “faamalaiaina.” (Ioa. 7:49) Sa alofa o ia i ē faatauvaa ma fesoasoani atu iā i latou.—Mata. 20:28.
14. E faapefea ona e faaalia le alofa i ou uso?
14 O le vaitaimi o le Faamanatuga o se avanoa lelei e faaaʻoaʻo ai iā Iesu e ala i le faaalu o se taimi e mafaufau ai i uso ma tuafāfine i la tatou faapotopotoga. O le faia faapea, o le a e iloa ai nisi e mafai ona e faaalia i ai le alofa. Atonu e iai ni uso ma tuafāfine matutua o loo manaʻomia le fesoasoani. Pe e mafai ona asiasi atu i na auauna peleina? Pe e mafai ona e avatu se taumafataga iā i latou, fesoasoani i a latou feʻau, momoli i le sauniga, pe valaaulia foʻi i latou i le faiva? (Faitau le Luka 14:12-14.) O le alofa o le Atua e tatau ona uunaʻia ai i tatou e faaalia le alofa i o tatou uso.
IA ALOFA MUTIMUTIVALE I USO MA TUAFĀFINE
15. O le ā e tatau ona tatou iloaina?
15 Lona tolu, o le alofa o Ieova e faamalosia ai i tatou e faamagalo o tatou uso ma tuafāfine. O i tatou o fanau a le uluaʻi tagata o Atamu, ma ua tatou aafia uma i le agasala tuufaasolo ma le faasalaga o le oti. E leai se tasi o i tatou e mafai ona faapea mai: “Ou te lē manaʻomia le togiola.” E oo lava i se auauna e sili ona faamaoni a le Atua, e faalagolago o ia i le agalelei faifua o le Atua e ala mai i le Keriso. E tatau iā i tatou uma ona iloa ua faamagaloina sa tatou aitalafu e matuā telē lava. Aiseā e tāua ai lenā vala? E maua le tali i se tasi o talafaatusa a Iesu.
16, 17. (a) O le ā e tatou te aʻoaʻoina mai i le talafaatusa a Iesu i le tupu ma pologa? (e) Pe a māeʻa ona manatunatu loloto i le talafaatusa a Iesu, o le ā ua tatou maumauaʻi e fai?
16 Na faamatalaina e Iesu le talafaatusa i se tupu na ia faamagaloina le aitalafu telē a se pologa e 10,000 taleni pe 60,000,000 tenari. Peitaʻi, e leʻi lotomalie lenei pologa e faamagalo le aitalafu laʻitiiti a se isi ona uso a pologa, lea e 100 tenari. Na matuā ita le tupu ina ua ia iloaina lea mea ona ia faapea atu lea: “O oe lenā le pologa leaga, na ou faamagaloina lau aitalafu ina ua e ʻaiʻoi mai iā te aʻu. Pe e lē tatau ea la ona e alofa mutimutivale i lou uso a pologa, e pei foʻi ona ou alofa mutimutivale iā te oe?” (Mata. 18:23-35, fpl.) O le alofa mutimutivale o le tupu sa tatau ona faamalosia ai lea pologa e faamagalo atu i lona uso a pologa. I se tulaga talitutusa, o le ā e tatau ona uunaʻia e le alofa mutimutivale o Ieova i tatou e fai?
17 I le vaitaimi o le Faamanatuga, o se avanoa lelei lea e iloilo ai i tatou po o tatou teuloto le ita i nisi o o tatou uso po o tuafāfine. O se avanoa lelei lea e tatou te faaaʻoaʻo ai iā Ieova o lē e “nofosauni e faamagalo.” (Nee. 9:17; Sala. 86:5) Pe a tatou talisapaia le auala ua faamagalo ai e Ieova la tatou aitalafu telē, o le a tatou mananaʻo ai e faamagalo i isi mai i o tatou loto. E lē mafai ona tatou maua le alofa ma le faamagaloga a Ieova pe a tatou lē alolofa ma faamagalo atu i isi. (Mata. 6:14, 15) E moni e lē mafai e le faamagalo atu ona suia ai se mea na tupu, peitaʻi o le a mafai ona suia ai o tatou lumanaʻi i se tulaga lelei.
18. Na faapefea i le alofa o le Atua ona uunaʻia ai se tasi tuafafine e faaalia le onosaʻi?
18 O le toʻatele o i tatou, atonu o se luʻi le faaalia o le “onosaʻi” i o tatou uso ma tuafāfine i aso taʻitasi. (Faitau le Kolose 3:13, 14; Efeso 4:32.) O se faaaʻoaʻoga, o Lily o se tuafafine nofofua sa lotomalie e fesoasoani iā Carol, o se tuafafine ua maliu lana tane. [1] Sa fesoasoani Lily e feaveaʻi o ia, fai ana feʻau, ma faaalia le agalelei i le tele o auala. E ui i lea, sa faitio pea Carol ma faigatā ai iā Lily ona feutagaʻi ma ia. Ae sa uaʻi pea Lily i uiga lelei o Carol. Sa faaauau pea ona ia fesoasoani iā Carol seʻia oo ina maʻi tigāina ma maliu ai o ia. Na faapea mai Lily: “Ou te tulimataʻia le taimi e toetū ai Carol. Ou te fia feiloaʻi iā te ia pe a lelei atoatoa.” O lea, o le alofa o le Atua e tatau ona faamalosia ai i tatou e onosaʻi i uso ma tuafāfine, ma tulimataʻia le taimi o le a tatou lelei atoatoa ai e faavavau.
19. E faapefea i le “meaalofa foaʻifua e lē mafaamatalaina” ona faamalosia ai i tatou?
19 Ua tatou mauaina se “meaalofa foaʻifua e lē mafaamatalaina” mai i le Atua. Ia tatou faatāuaina lenā meaalofa. Ia tatou manatunatu loloto i mea ua faia e Ieova ma Iesu mo i tatou, aemaise lava i le vaitaimi o le Faamanatuga. Tau ina ia fesoasoani lo laʻua alolofa iā i tatou e faamalosia ai i tatou e mulimulituʻi iā Iesu, ia alolofa i o tatou uso, ma faamagalo atu iā i latou mai i o tatou loto.
^ [1] (palakalafa e 18) Ua suia nisi igoa i lenei mataupu.

robotstxt: allowed

filter: keep


text:
MATAUPU 13
Aʻoaʻo ni Lesona Mai i le Auala na Fesagaʻia ai e Iesu Faaosoosoga
MATAIO 4:1-11 MAREKO 1:12, 13 LUKA 4:1-13
UA FAAOSOOSOINA E SATANI IESU
Ua faatoʻā uma lava le papatisoga o Iesu, ma ua taʻitaʻiina o ia e le agaga o le Atua i le toafa i Iutaia. E tele mea o loo ia mafaufau i ai. I le taimi o lona papatisoga, na ‘matala mai ai le lagi.’ (Mataio 3:
E 40 ao 40 pō o iai Iesu i le toafa, ae e leʻi taumafa o ia i lenā taimi atoa. Ina ua ia lagona le fia taumafa, ona alu ane ai lea o Satani le Tiapolo ma faaosoosoina o ia e faapea: “Afai o oe o se atalii o le Atua, inā fetalai atu ia i nei maa ia liu falaoa.” (Mataio 4:3) Ua teena e Iesu lenā faaosoosoga, auā ua ia iloa e lē tatau ona ia faaaogāina lona mana, e faamalie ai ona lava manaʻoga.
E leʻi gata ai i inā taumafaiga a le Tiapolo. Ua ia ave Iesu ma faatū i luga o le pā o le malumalu, ma faaosoosoina o ia ina ia oso i lalō. E leʻi faia e Iesu lenei gaoioiga faalialiavale. Ua taʻua e Iesu Tusitusiga Paia, e faaalia ai le sesē o le tofotofoina o le Atua i lenei auala.
Ua toe faaosoosoina foʻi e Satani Iesu, i le faaali atu i ai “o malo uma o le lalolagi ma o latou mamalu” ma faapea atu: “Ou te avatu nei mea uma iā te oe, pe afai e tau lava ina e faapaʻū ma tapuaʻi mai iā te aʻu.” Peitaʻi ua matuā teena e Iesu lenā faaosoosoga ma faapea atu: “Inā alu ese ia oe Satani.” (Mataio 4:
E tatou te aʻoaʻoina ni lesona mai i nei faaosoosoga, faapea le auala na tali atu ai Iesu. Na tutupu moni lava nei faaosoosoga. Ua faaalia mai ai i inei, e iai moni le Tiapolo ae e lē o se uiga leaga, e pei ona talitonu i ai nisi. E faamaonia ai foʻi, o loo pulea moni lava e Satani malo o le lalolagi. Pe ana faapea e lē o Satani o loo pulea malo o le lalolagi, e faapefea ona avea o se faaosoosoga moni le ofoina atu o nei mea iā Keriso?
Na faapea atu foʻi le Tiapolo, e lotomalie o ia e tauia Iesu e ala i le avatu i ai o malo uma o le lalolagi, pe a ia faia se gaoioiga e tasi o le tapuaʻi atu lea iā te ia. Atonu e faaosoosoina foʻi i tatou e le Tiapolo i se auala faapena, e ala i le ofoina mai o ni avanoa e maua ai le tele o le ʻoa, pule, po o se tulaga taualoa foʻi. Maʻeu le atamai pe a tatou mulimuli i le faaaʻoaʻoga a Iesu, e ala i le tumau ma le faamaoni i le Atua po o ā lava faaosoosoga e tatou te fesagaʻia. Ae ia manatua, na alu ese le Tiapolo mai iā Iesu “seʻia oo i se isi taimi talafeagai.” (Luka 4:


text:
Ia tatou faalogologo atu ma le toto’a i savali …, ina ia tatou maua le Agaga o le Alii ma maua ai le malamalama o loo finagalo o Ia tatou te maua.
I la’u lava vaavaai atu, ua faatumulia nofoa uma—vagana ai ni nai nofoa laiti i o’u tua atu. O loo i ai le avanoa mo le faaleleia atili. O se faaaloalo lea mo i latou atonu ua fai si tuai mai, ona o le pisi o le alatele, e sue ai se nofoa pe a taunuu mai.
O se aso sili lenei—le aso o le konafesi. Ua tatou faalogologo atu i se aufaipese matagofie o lagiina se musika maoae. O taimi uma lava ou te faalogo ai i le aufaipese pe faalogo ai i le okeni po o le piano, ou te mafaufau ai lava i lo’u tina, o lē sa fai mai, “Ou te fiafia i mea uma ua tuuina atu ia te oe, o faailoga uma ua e patipatia, ma galuega uma ua e faia. Na pau lava lo’u faanoanoaga ona e te le’i faaauauina le piano.” Faafetai, Tina. Maimau e pe ana ou faia.
Se mea ina a lelei, o’u uso e ma tuafafine, o le faafeiloai atu ia te outou i le Konafesi Aoao Lona 182 Faaleafatausaga o Le Ekalesia a Iesu Keriso o le Au Paia o Aso e Gata Ai.
Talu mai la tatou feiloaiga i le ono masina talu ai, ua tolu malumalu fou ua faapaiaina, ma le malumalu e tasi ua toe faapaiaina. I le masina o Me, sa ou maua ai le avanoa e faapaiaina ai le Malumalu matagofie o Kansas City Misuri, ma sa ou matamata i le faafiafiaga faaleaganuu na faia ai. O le a ou auiliilia lena faafiafiaga i la’u tautalaga i le taeao a taeao.
I le masina o Iuni, sa faapaiaina ai e Peresitene Dieter F. Uchtdorf le malumalu ua loa ona faatalitali i ai o Manaus, Pasila, ae o le amataga o Setema na toe faapaiaina ai e Peresitene Henry B. Eyring le malumalu faatoa toe faafou i Benos Aires, Atenitina, o se malumalu sa ou maua le avanoa e faapaiaina ai i le toeitiiti atoa le 27 tausaga talu ai. Ua faatoa lua vaiaso talu ai, na faapaiaina ai e Peresitene Boyd K. Packer le Malumalu matagofie o Brigham City Temple i lona nuu moni na soifua ma ola a’e ai.
E pei ona ou ta’ua muamua, e leai lava se fale e fausia e le Ekalesia e sili atu ona taua nai lo se malumalu, ma ua tatou fiafia ua 139 malumalu ua faaaogaina i le lalolagi atoa, ma le isi 27 ua faasilasila atu pe o loo fausiaina nei. Tatou te faafetai lava mo nei maota paia ma faamanuiaga ua latou aumaia i o tatou olaga.
O le taeao nei ou te fiafia e faasilasila atu isi malumalu e lua, o le a fausia i masina ma tausaga a sau, i nofoaga nei: Tucson, Arizona; ma Arequipa, Peru. O auiliiliga e faatatau i nei malumalu o le a tuuina atu i le lumanai pe a maua mai faamaoniga o pemita e tatau ai.
Uso e ma tuafafine, o le a ou liliu atu nei i se isi mataupu—ua ta’ua, o le auaunaga faamisiona.
Ua umi se taimi o faatagaina e le Au Peresitene Sili ma le Korama a Aposetolo e Toasefululua ia alii talavou mai ni atunuu patino e auauna atu pe a atoa le ta’i 18 o tausaga pe a agavaa, gafatia, faauu mai aoga maualuga ma faaalia lo latou naunau faamaoni e faamisiona. Sa avea o se aiaiga faavae patino a se atunuu ma sa faatagaina ai le fia afe o alii talavou e faatinoina ni misiona faamamaluina ma faataunuuina ai foi a latou matafaioi faamiliteli e manaomia faapea foi avanoa faaleaoaoga.
Sa lelei lo tatou aafiaga ma nei faifeautalai ta’i 18 tausaga le matutua. E lipotia mai foi e o latou peresitene o misiona lo latou usiusitai, faamaoni, faatagata matutua, ma lo latou auauna atu ma le mataalia e faapei foi faifeau faamisiona matutua e galulue i na lava misiona. O lo latou faamaoni, usiusitai ma le faatagata matutua, ua mafua ai ona matou mananao i lena lava faiga ia vave faatino le auaunaga faafaifeautalai mo alii talavou uma tusa lava po o fea le atunuu e o mai ai.
Ou te fiafia e faasilasila atu ua amata nei loa lava, o alii talavou uma e agavaa ma gafatia, o e ua faauu mai aoga maualuga pe o isi aoga e tutusa ma le maualuga lena, tusa lava po o fea e nonofo ai, o le a maua le avanoa lena e fautuaina atu ai mo le galuega faafaifeautalai e amata i le 18 tausaga, ae le o le 19. Ou te le o faapea atu o alii talavou uma o le a—pe ua tatau—ona auauna atu i le vave lena. Ae, e faalagolago lava i tulaga o tagata taitoatasi, faapea foi ona faalagolago i le naunautaiga o taitai perisitua, ae ua i ai nei le avanoa lena.
A o matou manatunatu loloto ma le agaga tatalo i le matutua o alii talavou e mafai ai ona amata le galuega faafaifeautalai, sa matou mafaufau foi i le matutua e mafai ai ona auauna atu se tamaitai talavou. O le asō, ua ou fiafia e faasilasila atu, o tamaitai talavou e gafatia, ma agavaa ma ua i ai le manao e faamisiona, e mafai ona fautuaina atu mo le galuega faafaifeautalai e amata i le 19 tausaga, nai lo le 21.
Matou te faamautu atu o le galuega faafaifeautalai o se tiute faaleperisitua—ma e matou te uunaia alii talavou uma o e ua agavaa ma gafatia i le tino ma le mafaufau, ina ia tali atu i le valaau e auauna atu. E toatele tamaitai talavou o loo auauna atu foi, ae e le o noatia i latou i lalo o le poloaiga lea e tasi e auauna atu e pei o alii talavou. Peitai, matou te faamautinoa atu o tuafafine talavou o le Ekalesia, ua latou faia se saofaga taua i le avea ai o ni faifeautalai, ma e matou te taliaina foi la latou auaunaga.
O le a tatou manaomiaina pea lava pea nisi ulugalii matutua se toatele. A mafai i o outou tulaga o i ai, afai ua tatau ona e litaea, ma mafai i lou soifua maloloina, ou te fautuaina outou ia faaavanoaina outou lava mo le galuega faafaifeautalai faamisiona. O le a taufai maua e le tane ma le ava le olioli tele a’o la auauna atu faatasi i fanau a lo tatou Tama.
O lenei o’u uso e ma tuafafine, ia tatou faalogologo atu ma le toto’a i savali o le a tuuina mai i nei aso e lua, ina ia tatou maua le Agaga o le Alii ma maua ai le malamalama o loo finagalo o Ia tatou te maua. Ia avea lena ma o tatou aafiaga, ou te tatalo ai, i le suafa o Iesu Keriso, amene.


text:
attachment
- Matautia faiga a Destanee Aiava
13 Jan 2017
Ole igoa ole tamaitai Samoa Destanee Aiava ua lauiloa nei ile taaloga ole Tenisi mai lana taaloga muamua (first round) ale Asosi Tenisi a Tamaitai (WTA) Brisbane International lea sa fai ile vaiaso na tea nei. I lana taaloga amata ile taamilosaga muamua na manumalo ai o ia ile tamaitai Amerika o Bethanie Mattek-Sands i […]
- O lou tupuaga ma lou faasinomaga
13 Jan 2017
Ole fanua ma lona tapuafanua, ole tagata ma lona faasinomaga. A lē iloa ele tagata lona tupuaga, e faaleiloga lana folauga, ua lē ese ma le vaa e folau ile vasa e leai se tapasa. Ole toatele o aiga ua leva ona tuua Samoa ae malaga ma nonofo i atunuu i fafo, e tutupu a‘e […]
- Manuia le Kanesa ile faatuatua o aiga e lua ile Atua
13 Jan 2017
Ole mau lea oloo taualuga pea ile lagona ole faletua ia Shearer Maiava ma lona aiga, ina ua faamalolo ele Atua lona ma‘i kanesa ile susu e pei ona maua ai i Sini Ausetalia. Ma o lona talitonuga foi, a iai Iesu ise aiga ose aiga fiafia e mauaa ma mausali lona faavae, o ā […]
- Pepese Botany ile tuufaatasiga o Taaloga ale Sinoti Aukilani Saute
13 Jan 2017
Ole tumutumuga ma manulauti ale Ekalesia Metotisi Samoa i ana taaloga i tausaga taitasi ia maua e aulotu ma tupulaga talavou uma ole Ekalesia Metotisi le nofo fealofani ma le galulue faatasi o tagata uma, ae lē gata i lea ia maua ai foi se avanoa e felosipi ma mafuta ai autalavou, e ese mai […]
- Patipatia le 20 tausaga ole Prayer for Israel Ministry i Niu Sila ma Samoa
13 Jan 2017
Ole kamupani ale Yazaki Samoa ose tasi lea auaunaga e faitau fia selau tagata Samoa oloo faigaluega ai, ma ole kamupani foi lea na amata fofoa ma faavae mai ai le mafutaga lenei ole tatalo mo Isaraelu poo le Prayer for Israel Ministry. Ose mafutaga na uluai faavaeina ele susuga ia Benyamin Lui Taala ile […]
- Ua 75 tausaga ole Tiakono ia Faauta Savea Oleva Fili
13 Jan 2017
Ole molimau ale tina matua ia Faauta Savea Oleva Fili mai le afioaga o Vailima, e lē taitai ona suia lana ekalesia ole EFKS, ole lotu na galulue mai ai ona tuaa ia Seuoti Mose ma le faletua ia Sieni Mose. E pei ona faailoa ele tina o ona mātua sa faiaoga i Malua ile […]
- O Fanua o Samoa o Eleele Faaleaganuu, o lou tofi ne‘i mea ane ua galo
13 Jan 2017
Ole toatele o tatou tagata oloo aumai i atunuu i fafo e pei o Amerika, Ausetalia ma Niu Sila ma nisi atunuu ole kelope, o tagata na soifua ma ola a‘e i totonu o aiga ma afioaga i Samoa. Peitai ole suiga ma le agai i luma ole soifuaga aemaise ole saili manuia mo aiga […]
- Faaee suafa Tofaeono o Siumu
13 Jan 2017
O aso malolo ole Kerisimasi ma le Tausaga fou ua mavae atu nei sa tumutumu ai le mamalu ole Itumalo o Siumu faapea malo usu ile faafotu Tupu ole suafa Tofaeono ole afioaga o Siumu. Ole paia lava lea auā le afio o Sa Asomua ma Aiga e lua, e alalatai ai Sa Tuuu […]
- Manao le Malo toe tapuni ofisa o moliaga solitulafono
13 Jan 2017
O lea ua i luma nei ole Fono Aoao Faitulafono ale atunuu le teuteuga ole Faavae oloo fuafua ai le Malo e toe ave uma galuega tau moliaga faasolitulafono poo le prosecution, ile tulaga sa iai i tausaga e tele ua mavae lea sa ile ofisa ole Loia Sili ale Malo. Ose fuafuaga ole a […]
- Sauni le Malo e faailoa pogai ole solitu ale faamasinoga
13 Jan 2017
Ua sauni le Palemia ma le faigamalo e folasia i luma ole Palemene ile isi ana tauaofiaga o sosoo ai nei le mafuaaga ole solitu ale Faamasinoga o Fanua ma Suafa. Ua faailoa ile lipoti ale Komiti suesue ale Palemene ua taoto nei ile laulau a fono ale Palemene, sa oo le avea‘i ile faamasinoga […]


text:
LE OLOMATAMATA (LOMIGA MO SU‘ESU‘EGA) IANUARI 2017
O lenei lomiga e aofia ai suʻesuʻega e amata mai iā Fepuari 27 seʻia oo iā Aperila 2, 2017.
Ua Lotomalilie e Ofo Atu i Latou Lava
O le toʻatele o tuafāfine ua auauna i isi atunuu sa faatalatū i le taimi muamua e siitia atu i se isi atunuu. Na faapefea ona latou maua le lototele e siitia atu ai i isi atunuu? O ā lesona ua latou aʻoaʻoina mai i le auauna ai i isi atunuu?
“Ia E Faatuatua iā Ieova ma Faia Mea Lelei”
E finagalo Ieova e na te faia mo i tatou mea e lē mafai ona tatou faia. Peitaʻi, e na te faatalitalia i tatou ia fai le mea e tatou te mafaia. E faapefea i le mau o le tausaga 2017 ona fesoasoani iā i tatou ina ia paleni?
Ia Faatāua Lau Meaalofa o le Saʻolotoga e Filifili Ai
O le ā le meaalofa ua tuuina mai e Ieova iā i tatou taʻitoʻatasi, ma o le ā ua aʻoaʻoina i le Tusi Paia e faatatau i lea meaalofa? E faapefea ona faaalia e te amanaʻia le aiā a isi e faaaogā ai lo latou saʻolotoga e filifili ai?
Aiseā e Tāua ai Pea le Faamaulalo?
O le ā e faatatau i ai le faamaulalo, ma o le ā le sootaga o le faamaulalo ma le lotomaulalo? Aiseā e ao ai ona atiaʻe lenei uiga tāua?
E Mafai Ona E Faamaulalo Pea e Ui i Luʻi
E faapefea ona tatou faamaulalo pea pe a suia o tatou tulaga, pe a faitioina pe viiviia i tatou e isi, ma pe a feagai ma tulaga lē mautonu?
“Ia E Tuuina Atu na Mea i Tane Faamaoni”
E faapefea i ē e matutua ona fesoasoani i ē e talavou ifo ina ia taulima le tele o tiute tauave? E faapefea i ē e talavou ifo ona faaalia e tāua iā i latou ē na avea ma taʻimua i le tele o tausaga?
E te Silafia?
I taimi o le Tusi Paia, na faapefea ona feaveaʻi afi mai i isi nofoaga i isi nofoaga?


text:
TALAAGA O LE SOIFUAGA
Maua se Mea e Sili Atu Nai lo o se Olaga Taʻutaʻua
I se tasi o pō i le 1984, na suia atoa ai loʻu olaga mai i se talavou masani, ae avea o se tagata taʻutaʻua ina ua faapaleina aʻu e avea ma tausala o Hong Kong. Sa iai loʻu ata i le pito i luma o mekasini ma nusipepa, sa ou pese, siva, lauga i luma o tagata, faasalalau i le televise, ofu i ofu e sili ona mananaia, ma aufaatasi ma tagata tāua e pei o le kovana o Hong Kong.
I le tausaga na sosoo ai, na amata ai ona ou iai i ata tifaga, ma o le tele o taimi o aʻu o le teine autū i ata. Sa mananaʻo tagata faasalalau e fai saʻu faamatalaga, ma naunau ē e puʻe ata e puʻe oʻu ata. Sa mananaʻo foʻi tagata ia ou iai i le taimi e faatoʻā faaali ai saʻu ata tifaga, ia ou ʻotiina lipine o ni fale fou ma faiʻaiga ma i latou. Sa ou lauiloa i le toʻatele o tagata.
Peitaʻi a o faagasolo taimi, na ou iloa ai e leai se manaia o lea ituaiga o olaga e pei ona sa ou mafaufau i ai. Sa tele ina ou iai i ata tau, ma sa lamatia ai loʻu ola. Sa ese le faiga o ata i Hong Kong mai i le faiga o ata i Hollywood. E seāseā ona faaaogā e Hong Kong se isi tagata e faatinoina vaega o le ata e lamatia ai le ola. Nai lo o lea, e faatino lava e tagata o loo iai i le ata tifaga. O lea sa ou faia ai nei vaega uma, e pei o le tiʻetiʻe i se pasika a o alu i luga o se taavale. O le tele o ata tifaga sa ou iai e iai faiga sauā, amioga lē mamā, ma faiga faatemoni.
I le 1995, sa ou faaipoipo ai i se tasi o tagata fai ata tifaga. E ui e foliga mai na ou maua mea uma e faafiafiaina ai aʻu, e pei o se olaga taʻutaʻua, maumea, ma se tane alofa, ae sa ou lagona pea le mafatia ma le faanoanoa. O lea, na ou filifili ai loa ou te lē toe iai i ata tifaga.
MANATUA MEA NA OU AʻOAʻOINA A O LAʻITIITI
Sa amata ona ou toe manatua mea na ou aʻoaʻoina a o laʻitiiti. I na aso, sa masani ona ma ō ma loʻu uso i Aso Toonaʻi e asiasi i se aiga Molimau a Ieova e māfana ma alolofa. O le igoa o le tamā o Joe McGrath, ma na ia suʻesuʻeina le Tusi Paia faatasi ma i maʻua ma lana fanau teine e toʻatolu. Sa feutagaʻi “Uncle Joe” ma lana avā ma lana fanau i se auala faaaloalo. Sa ou fiafia e ō faatasi ma i latou i a latou sauniga faa-Kerisiano, ma a latou fonotaga tetele i nisi taimi. E ese loʻu fiafia i na taimi, ma na ou lagona le saogalemu pe a faatasi ma Molimau a Ieova.
Peitaʻi sa tele tulaga faanoanoa na ou vaaia i loʻu aiga. O le auala na ola ai loʻu tamā, sa iʻu ai ina matuā lotomafatia loʻu tinā. I le pe ā ma le 10 o oʻu tausaga, na lē toe aufaatasi ai loʻu tinā ma Molimau a Ieova. Na ou aufaatasi pea ma Molimau a Ieova, ae ou te leʻi alu ma loʻu lotoatoa, ma na ou papatiso i le 17 o oʻu tausaga. Peitaʻi, e leʻi umi ae ou faia ni amioga e lē faa-Kerisiano, ma lē toe avea ai loa aʻu ma vaega o le faapotopotoga.
FILIFILI E TOE FOʻI
E leʻi leva ona uma ona ou faaipoipo, ae asiasi mai ni toeaina se toʻalua mai i se faapotopotoga a Molimau a Ieova i loʻu vaipanoa. Sa laʻua faamatala mai le auala e mafai ai ona ou toe foʻi iā Ieova le Atua, ma faatulaga se misionare e igoa iā Cindy e fesoasoani mai iā te aʻu. O le taimi lea ua mou atu loʻu faatuatua, o lea na ou fai ai iā Cindy ia faamaonia mai iā te aʻu, o le Tusi Paia o le Afioga moni a le Atua. Sa ia faasino mai nisi o valoaga o le Tusi Paia ua uma ona faataunuuina. Na faasolo ina māfana le ma faigāuō, ma sa ou talia lana faalaeiauga ia ma suʻesuʻe i aʻoaʻoga faavae o le Tusi Paia. O le taimi muamua lea na faatoʻā ou talitonu atoatoa ai, o Ieova o le Atua o le alofa, ma e finagalo ia ou fiafia.
Ina ua ou toe alu i sauniga faa-Kerisiano, sa ou iloa ai e sili atu loʻu fiafia pe a faatasitasi ma Molimau nai lo o tagata fai ata tifaga. Peitaʻi o mea na tutupu a o oʻu laʻitiiti, na ou lē maufaatuatuaina ai se tasi ma ou te leʻi fiafia iā te aʻu lava. Sa faasino mai e se Molimau mai i le Tusi Paia le auala ou te feagai ai ma oʻu faalogona lē lelei, ma na ou aʻoaʻoina ai foʻi le auala e maua ai ni uō moni.
SE MEA E SILI ATU NAI LO O SE OLAGA TAʻUTAʻUA
I le 1997, na ma siitia ai ma loʻu toʻalua i Hollywood i Kalifonia i Amerika. O i inā na ou faaalu ai le tele o loʻu taimi e fesoasoani ai i isi ia maua le atamai mai i le Afioga a le Atua. O le aʻoaʻo atu o le Tusi Paia sa ou maua ai le faamalieina lea e leʻi maua mai i se olaga taʻutaʻua ma le iai i ata tifaga. O se faataʻitaʻiga, i le 2002, sa ma feiloaʻi ai ma saʻu uō mai i Hong Kong e igoa iā Cheri. E tele itu na tutusa ai o ma olaga. Sa avea Cheri ma tausala o Hong Kong i le tausaga e muamua atu iā te aʻu, ma o ia na faapaleina aʻu ina ua avea aʻu ma tausala. Sa iai foʻi o ia i ata tifaga ma mulimuli ane avea ma sē e fai ata tifaga, ma na galulue ma le toʻatele o faatonu taʻutaʻua i ata tifaga. Na siitia mai foʻi o ia i Hollywood.
Sa ou lagona le faanoanoa ina ua ou iloa na maliu le uō tama a Cheri na tuu e la te faaipoipo, ona o le maʻi fatu. Peitaʻi, e leʻi maua e Cheri se faamāfanafanaga mai i lana tapuaʻiga o le lotu Puta. I le pei o aʻu, sa ia maua se olaga taʻutaʻua lea e moomoo i ai le toʻatele, ae sa mafatia ma e leai se tasi na ia maufaatuatuaina. Na ou faasoa atu loa iā te ia mea na ou aʻoaʻoina mai i le Tusi Paia. Ae na faigatā ona ia talia nei mea ona o ona talitonuga i le lotu Puta.
I se tasi aso i le 2003, na vili mai ai Cheri a o iai i Vancouver i Kanata i le faiga o sana ata tifaga. Sa ia faamatala mai ma le fiafia e faapea, a o tiʻetiʻe solo e matamata i laufanua matagofie, na faafuaseʻi ona ia tatalo leotele: “Ia taʻu mai iā te aʻu, O ai le Atua moni? O ai lou suafa?” O le taimi lea na ui atu ai o ia i tala ane o se Maota mo Sauniga a Molimau a Ieova, ma ia vaaia ai le suafa o Ieova. Na manatu o ia o le tali lea mai i le Atua, ma na manaʻo e vave feiloaʻi ma Molimau a Ieova. O lea na ou faia ai ni fuafuaga, ma ina ua mavae ni nai aso, sa auai atu loa Cheri i sauniga i se faapotopotoga faa-Saina i Vancouver.
Na mulimuli ane faapea mai Cheri: “Sa naunau moni mai nei tagata iā te aʻu, ma na mafai ona faamatala atu i ai oʻu faalogona.” Sa ou matuā fiafia ina ua ou faalogo atu i lana faamatalaga, auā e leʻi iai ni ana uō a o iai i le faiga o ata tifaga. Peitaʻi i le 2005, na toe foʻi ai o ia i Hong Kong ina ia faia ni ata tifaga se lua i Saina. O se fiafiaga ona i le 2006, na tuuina atu ai e Cheri lona ola iā Ieova e ala i le papatiso i se fonotaga a Molimau a Ieova i Hong Kong. Na manaʻo Cheri e auauna atoatoa iā Ieova, ae na faigatā ona o lana galuega o sē e fai ata tifaga, ma na ia lagona le lē fiafia.
LE FIAFIA E MAUA ONA O LE FESOASOANI I ISI
I le 2009, na matuā suia ai le olaga o Cheri. Na filifili o ia e lē toe galue o sē e fai ata tifaga, ina ia mafai ona ia auauna atoatoa iā Ieova. Sa tele ana uō i totonu o le faapotopotoga Kerisiano. Sa avea o ia o se tagata talaʻi faataimi atoa o le tala lelei o le Malo, ma na fiafia tele e fesoasoani i tagata ia maua se olaga e sili ona lelei.—Mataio 24:14.
Na filifili foʻi Cheri e aʻoaʻoina le gagana Nepale ina ia lagolagosua atu ai i le vaega o Molimau a Ieova o loo i Hong Kong, e tautatala i le gagana Nepale. O le toʻatele o tagata Nepale i Hong Kong e inosia ma manatu faatauvaa i ai, ona e lē malamalama tele i le faa-Peretania ma le faa-Saina, ma e ese foʻi a latou tū ma aga. Sa faamatala e Cheri lona fiafia tele e fesoasoani i nei tagata ina ia malamalama i le Tusi Paia. O se faataʻitaʻiga, a o talaʻi mai i lea fale i lea fale, na feiloaʻi ai i se fafine Nepale e itiiti lona iloa e faatatau iā Iesu, ae e leʻi faalogo muamua lava e faatatau i le Atua moni o Ieova. Na faaaogā e Cheri le Tusi Paia e faailoa atu ai i le fafine na tatalo Iesu i lona Tamā i le lagi. Ina ua iloa e le fafine e mafai ona ia tatalo i le Atua moni o Ieova, sa ia talia loa le tala lelei. E leʻi umi ae suʻesuʻeina foʻi e lana tane ma le la tama teine le Tusi Paia.—Salamo 83:18; Luka 22:41, 42.
Ina ua ou vaaia le fiafia tele o Cheri e talaʻi faataimi atoa, na ou fesili ifo: ʻO le ā o loo taofia ai aʻu mai i le faia foʻi faapea?’ O le taimi lea ua ou toe foʻi i Hong Kong, ma na ou filifili loa e fetuunaʻi loʻu olaga, ina ia tele loʻu taimi e faaalu e aʻoaʻo atu ai i isi upu moni o le Tusi Paia. Ua ou iloa, o le faalogo atu i tagata ma fesoasoani iā i latou ia malamalama i le Afioga a le Atua, ou te maua ai le fiafia moni.
Ua ou iloa, o le fesoasoani i isi ia malamalama i le Afioga a le Atua, ou te maua ai le fiafia moni
O se faataʻitaʻiga, na ma mafai ona ma suʻesuʻeina le Tusi Paia ma se fafine mai i Vietnam, o sē sa faanoanoa ma tagi i le tele o taimi. Ua ia maua nei se olaga fiafia ma o loo olioli e auaufaatasi ma le faapotopotoga.
Ua ma maua uma ma Cheri se mea e sili mamao atu nai lo o se olaga taʻutaʻua. E ui lava sa manaia le galulue i le faia o ata tifaga ma lauiloa ai, ae e sili atu le faamalieina e maua mai i le aʻoaʻoina o isi e faatatau iā Ieova, auā e viia ai o Ia. Ua ma tofo i le moni o fetalaiga a Iesu: “E sili le fiafia e maua i le foaʻi atu i lo o le talia mai.”—Galuega 20:35.


text:
Tala 35: Tuuina Atu e Ieova Ana Tulafono
E TUSA ma le lua masina ua mavae talu ona latou ō ese mai Aikupito, ona taunuu atu ai lea o Isaraelu i le Mauga o Sinai, po o Horepa. O i ina fo‘i sa fetalai mai ai Ieova iā Mose mai le laau mumū. Sa nonofo ai loa tagata i ina mo sina vaitaimi.
A o faatalitali tagata i lalo, sa alu atu Mose i luga o le mauga. O i ina na fetalai ai Ieova iā Mose e mana‘o ia usiusita‘i atu Isaraelu iā te ia ma fai i latou ma ona tagata faapitoa. Ina ua sau Mose i lalo, sa ia ta‘u atu iā Isaraelu mea na tulei mai ai Ieova. Sa fia usiusita‘i tagata, auā sa fia avea i latou ma tagata o Ieova.
Sa faia e Ieova se asu i le tumutumu o le mauga, ma faapā se faititili leo tele. Sa ia fetalai atu fo‘i i tagata: ‘O a‘u o Ieova lou Atua o le na aumaia outou mai Aikupito.’ Ona ia poloa‘i mai lea: ‘Aua tou te tapua‘i atu i se isi lava atua tau lava o a‘u.’
Ona toe avatu lea e le Atua isi tulafono e iva, iā Isaraelu. Sa fefefe tele tagata, ma fai atu i a Mose: ‘Ia e tautala mai, auā matou te fefefe pe a fetalai mai le Atua ne‘i matou oti.’
Mulimuli ane sa toe tulei Ieova iā Mose: ‘Ia e sau iā te a‘u i luga o lenei mauga. Ou te avatu iā te oe ni papa maa se lua ua ou tusia ai ni tulafono ou te mana‘o e tausia e tagata.’ E 40 ao ma pō sa iai Mose i le mauga.
E tele ni tulafono a le Atua mo ona tagata. Sa avatu e le Atua papa maa e lua iā Mose. Sa tusia lava e le Atua ia tulafono e 10 sa ia tulei atu ai i tagata. Ua faaigoaina o Tulafono e Sefulu.
O Tulafono e Sefulu o ni tulafono tāua. Faapena fo‘i ma isi tulafono e tele. O le tasi o ia tulafono e faapea: ‘Ia e alofa atu iā Ieova lou Atua ma lou loto atoa, lou manatu atoa, lou agaga atoa ma lou malosi atoa.’ Ma o le isi: ‘Ia e alofa atu i lou tuaoi e pei lava o oe iā te oe.’ O Iesu Keriso, sa ia faapea mai o tulafono sili na e lua sa tuuina atu e Ieova i ona tagata o Isaraelu. O le a tatou a‘oa‘oina ni mea se tele e uiga i le Alo o le Atua ma ana a‘oa‘oga mulimuli ane ai.
Esoto 19:1-25; 20:1-21; 24:12-18; 31:18; Teuteronome 6:4-6; Levitiko 19:18; Mataio 22:36-40.
Fesili
- O fea na nonofo ai tagata Isaraelu pe tusa ma le lua masina talu ona ō ese mai Aikupito?
- O le ā na fetalai i ai Ieova e mana‘o e faia e tagata, ma o le ā la latou tali?
- Aiseā na avatu ai e Ieova iā Mose ni papa maa se lua?
- E ese mai i Tulafono e Sefulu, o ā isi tulafono na avatu e Ieova iā Isaraelu?
- O ā tulafono sili e lua na fetalai iai Iesu Keriso?
Fesili faaopoopo
- Faitau le Esoto 19:1-25; 20:1-21; 24:12-18; ma le 31:18.
E faapefea i upu o i le Esoto 19:8 ona fesoasoani iā i tatou ia malamalama i mea e aofia ai i le tuuina atu faa-Kerisiano? (Mata. 16:24; 1 Pete. 4:1-3)
- Faitau le Teuteronome 6:4-6; Levitiko 19:18; ma le Mataio 22:36-40.
E faapefea ona faaalia e Kerisiano lo latou alofa mo le Atua ma tuaoi? (Mare. 6:34; Galu. 4:20; Roma 15:2)


text:
O lea le fa’amoemoega o le ali’i i a Juniour Va’a, 15 tausaga o Vailele i le fa’atalatalanoaga ma le Fofoga o Samoa i le aso ananafi.
20 Hits
Ua leva ona feagai se tasi o pitonu’u gauta o le afioaga o Letogo o Vaota ma le leai o se suavai.
18 Hits
“Ia o a’u ia e aoga lava le tele o le mau suiga o lo’o ua i totonu o si o tatou atunu’u.” Ta’alolo Tikeri 38 le matua o le soifua o Vailima.
15 Hits
“Ia e mo le silafia ai, e ta’u sa’o atu lava le faigata o lo’o i ai nei le tausiga o si o matou aiga ona le leai o se tupe i le tele o aso.” Le tamā i a Finau Emosi, 28 le matua o le soifua o Letogo.
18 Hits
“Ia o le taimi lenei po o le a le lelava e taumafai lava e omai e faigaluega aua si a’u fanau” Le tamā Toma Fati, 24 le matua o le soifua.
24 Hits
O Alofa Solofa o se tinā e to’afitu o la alo ma le tamā o le aiga mai Tanumapua.
26 Hits
“Ia o nei aso ua tele le mau soliga tulafono ua i ai.” Latū Faigata, 63 le matua o le soifua o Saleaumua.
18 Hits
O le aso ananafi na maua ai le fa’atalatalamnoaga ma le Fofoga o Samoa ma le tama’it’i i a Ruta Falemoe o Nu’u Fou.
28 Hits
O se agaga fa’afetai tele i le tinā i a Elena Niusila, 30 le matua o le soifua i le Fofoga o Samoa ona o taumafaiga a le malo aemaise ai o lo latou ave’esea ai lea o le falepuipui mai Tafa’igata mo Tanumalala.
25 Hits
O le aso ananafi na maua ai le fa’atalatalanoaga ma le tamā i a Lavea Iuni, 60 le matua o le soifua ma na ia fa’ailoa ai le maitauina ai pea o le tulaga e pei ona ua feagai ma le tupulaga talavou i lenei vaitau ua i ai.
20 Hits
O le pule i le ola o se tasi lea o mataupu o lo’o taumafai pea le to’atele o fa’alapotopotoga o lo’o galulue aga’i i ai mo se vaifofo ina ia tu’u fa’aititia ai le si’itia o i latou o lo’o maimau lo latou ola ona o lea tulaga.
38 Hits
“E leai se tulaga fo’i le le o le taumafai fua e ausia se isi tulaga i le va’ai atu i isi tagata ma a latou taumafaiga, ia ae o mea lava ua fo’ai mai e le Atua o lea lava.
24 Hits
O lea le fiafiaga o Pita Ioane o Vaitele-Uta e fa’atino e fesoasoani ai matua aemaise o le faigamalologa mai aoga.
19 Hits
“O a’u a leai ni a’u fe’au e faia i le aso e pei e ma’i lo’u tino i la’u fa’alogo” o lea le finagalo o le tinā i a Sina Panapa, 60 le matua o le soifua o Safotu i Savai’i i le fa’atalatalanoaga ma le Fofoga o Samoa.
22 Hits
“Ae ou te fia faigaluega la i le nusipepa.” O lea le miti o lo’o ua va’ava’ai ai Mika Fa’afetai i le lumana’i pe a uma ana aoga.
20 Hits
O le tamā i a Asi Leota, 50 le matua o le soifua o Avao Savai’i na maua le fa’atalatalanoaga ma le Fofoga o Samoa i le aso ananafi.
20 Hits
E le o aso uma e taugalemū ai. Ua le o taimi uma foi e sologa lelei ai. O le aso ua to’a, o le aso foi ua louā. O le aso e fiafia ai, ma le aso e faanoanoa ai. O taimi e ’ata ai, ma ituaso e tagi ai.
54 Hits
“Ia e le fa’alagolago tele fo’i i nai fanau faigaluega i lenei vaitau ona ua tatou molimauina lava le taugata o le tau o le soifuaga.”
21 Hits
“O la’u ia lea taleni ou te fiafia lava a’u ia e fai e pei o le tuiga o teu mo teuga o falesa ia aemaise o le tele o le mau fa’atasiga o lo’o mana’omia ai lava vaega nei tau teutuga.”
26 Hits
Load More
© Samoa Observer 2016
Developed by Samoa Observer in Apia


text:
ʻOA TAUTELE MAI I LE AFIOGA A LE ATUA | SALAMO 119
“Savavali i le Tulafono a Ieova”
O le savavali i le tulafono a Ieova, e uiga atu i lo tatou lotomalilie e gauaʻi i lana taʻitaʻiga. E tele faaaʻoaʻoga lelei i le Tusi Paia o ē e pei o le faisalamo, na mulimuli i le tulafono a Ieova ma faalagolago iā te ia.
E faalagolago le fiafia moni i lo tatou savavali i tulafono a le Atua
Na faaalia e Iosua lona faalagolago atoatoa i le taʻitaʻiga a Ieova. Na ia iloa e manaʻomia ona faatuatua iā Ieova ma lona lotoatoa, ina ia maua ai le fiafia ma le taulau manuia
E aumaia e le Afioga a le Atua le lototele e manaʻomia, ina ia onosaia ai faigatā i le olaga
Na faaalia e Ieremia le lototele ma le faalagolago iā Ieova ina ua feagai ma tulaga faigatā. Na ia faafaigofie pea lona olaga ma finafinau i lona faaeaga
O le iai o le poto saʻo i le Afioga a le Atua, e maua ai se uiga mautinoa ina ia talaʻi atu ai
E leʻi palaai Paulo e faasoa atu le feʻau a le Atua i isi. Na ia maufaatuatuaina atoatoa le fesoasoani a Ieova ina ua talaʻi atu ma le lototele i le kovana o Filiki
O ā tulaga e manaʻomia ona ou faaalia ai le lototele pe a talaʻi atu i isi?
Aʻoga
Galuega
Aiga
Isi


text:
ʻOA TAUTELE MAI I LE AFIOGA A LE ATUA | ESERA 1-5
E Faamaoni Ieova i Ana Fetalaiga
Sa folafola e Ieova o le a toe faafoʻisia le tapuaʻiga moni i le malumalu i Ierusalema. Peitaʻi, ina ua toe foʻi mai ē na faaaunuua i Papelonia, e tele faafitauli na latou fesagaʻia e aofia ai se poloaʻiga mai i le tupu ina ia taofi le galuega. E toʻatele i latou na popole atonu o le a lē māeʻa le galuega.
pe tusa o le 537 T.L.M.
Poloaʻia e Kuresa le toe fausia o le malumalu
Masina lona fitu
Faatūina le fata faitaulaga; ofo atu taulaga mū
536 T.L.M.
Faataatia le faavae
522 T.L.M.
Taofia e le tupu o Aretaseta le galuega
520 T.L.M.
Sa faalaeiau e Sakaria ma Hakai tagata ina ia toe faaauau le galuega
515 T.L.M.
Māeʻa le galuega o le malumalu


text:
MATAUPU 92
Ua Faaalia e se Tagata Lepela le Lotofaafetai
UA FAAMĀLŌLŌ E IESU LEPELA E TOʻASEFULU
Ua faalēaogā e Iesu taumafaiga a le Saniterini e fasioti o ia, e ala i le malaga atu i le aai o Efaraima, lea o loo i le itu i mātū i sasaʻe o Ierusalema. Ua nofo ai o ia i inā faatasi ma ona soo, e mamao ese mai i ona fili. (Ioane 11:54) Ua latalata nei i le Paseka i le 33 T.A., ma ua toe faaauau le faigāmalaga a Iesu. Ua ui atu o ia i le itu i mātū i Samaria ma agaʻi atu ai i Kalilaia. O lana malaga mulimuli foʻi lea i lenei vaipanoa a o leʻi oo i lona maliu.
I le amataga o lana malaga a o femaliuaʻi o ia mai i lea nuu i lea nuu, ua fetaui ai Iesu ma ni tamāloloa lepela e toʻasefulu. E mataʻutia nisi o aafiaga o lenei maʻi. O nisi o tagata e faasolosolo ona pala ma paʻuʻū ese vaega o o latou tino, e pei o tamatamaʻilima, tamatamaʻivae, ma taliga. (Numera 12:10-12) E tusa ai ma le Tulafono a le Atua, e tatau i se tagata lepela ona valaau atu “E lē mamā, e lē mamā!,” ma e tatau foʻi ona nofo ese o ia.—Levitiko 13:45, 46.
O lea, ua tutū mamao ese tagata lepela e toʻasefulu mai iā Iesu ma alalaga atu: “Iesu e, le Faiaʻoga, ia e alofa mai iā i matou!” Ua silasila atu Iesu iā i latou, ona ia fetalai atu lea: “Ia outou ō ma faaali atu outou i ositaulaga.” (Luka 17:13, 14) Ua faaalia mai i inei le faatāua e Iesu o faatulagaga i le Tulafono a le Atua, lea e faatagaina ai ositaulaga e faailoa atu ua mamā tagata lepela mai i o latou maʻi. O lea auala, e mafai ai ona latou toe nonofo faatasi ma tagata o loo mālōlōina.—Levitiko 13:9-17.
E talitonu nei tagata lepela e toʻasefulu i le mana o Iesu e faia ai vavega, ma ua latou ō loa e faaali i latou i ositaulaga. Ua tauia lo latou faatuatua a o ō atu i latou i ositaulaga. Ua amata ona latou faalogoina ua toe faafoʻisia lo latou soifua mālōlōina.
Ua mamā nei lepela e toʻasefulu mai o latou maʻi. Ua faaauau pea ona ō le isi toʻaiva e vaai le ʻauositaulaga, ae ua toe foʻi ane le toʻatasi, o ia o se tamāloa Samaria. Ua toe foʻi ane o ia e faafetai iā Iesu mo le vavega ua ia faia. Ua ia “vivii leotele atu i le Atua,” auā ua ia iloa o le Atua lea ua māfua ai ona mamā lona lepela. (Luka 17:15) Ina ua maua e lenei tamāloa Iesu, ona ia faapaʻū lea i ona vae ma faafetai atu iā te ia.
Ua fetalai atu Iesu iā i latou o loo iai i inā: “Na faamamāina le toʻasefulu, a ea? A o fea la o iai le isi toʻaiva? Pe e leai ea se isi o i latou ua toe foʻi mai e vivii i le Atua, ae ua na o lenei tagata mai nuu ese?” Ona faapea atu lea o Iesu i le tamāloa Samaria: “Inā tulaʻi ia ma e alu, auā ua e malosi ona o lou faatuatua.”—Luka 17:17-19.
O le faamālōlōina e Iesu o nei tagata lepela e toʻasefulu, ua faailoa atu ai o loo lagolagoina o ia e Ieova le Atua. O lea, e lē gata ua faamālōlōina le toʻatasi o i latou e ala iā Iesu, ae atonu o le a ia uia foʻi le ala i le ola. E lē o toe faaaogā e le Atua Iesu e faia nei faamālōlōga i aso nei. Peitaʻi, o le faaalia o lo tatou faatuatua iā Iesu, e mafai ai ona tatou uia le ala i le ola, o lona uiga o le ola e faavavau. Pe e tatou te faaalia le lotofaafetai mo le avanoa e tatou te maua ai le ola e faavavau, e pei ona sa faia e le tamāloa Samaria?


text:
ʻOA TAUTELE MAI I LE AFIOGA A LE ATUA | SALAMO 11-18
O Ai e Fai ma Mālō i le Faleʻie o Ieova?
O le avea ma mālō i le faleʻie o Ieova e uiga atu i le avea o se tasi ma uō a le Atua. E ao i lenā tagata ona faatuatuaina Ieova ma usitaʻi iā te ia. Ua faamatala mai i le Salamo mataupu e 15 uiga e faatalitalia e Ieova e iai i sana uō.
E TATAU I SE MĀLŌ A IEOVA ONA . . .
faamaoni
tautala faamaoni, e oo lava i lona loto
faaaloalo i auauna a Ieova
tausisi i ana upu, e tusa pe e faigatā ona faataunuu
fesoasoani i ē e manaʻomia se fesoasoani, e aunoa ma le faatalitalia e maua ai se taui
E TATAU I SE MĀLŌ A IEOVA ONA TEENA LE . . .
faitatala ma le taufaaleaga
faia o se mea leaga i lona tuaoi
faaaogā sesē o uso ma tuafāfine Kerisiano
faifaimea ma ē e lē auauna pe e lē usitaʻi iā Ieova
talia o se faiga faatogafalea


text:
ʻOA TAUTELE MAI I LE AFIOGA A LE ATUA | IOPU 28-32
O Iopu o se Faaaʻoaʻoga Lelei o le Faamaoni
Na maumauaʻi Iopu e usitaʻia tapulaa tau amio a Ieova
Na ia pulea lelei ona mata ma na tosina atu ona lagona alofa tau lava o lana avā
Sa avea Iopu ma faaaʻoaʻoga lelei i le auala e feutagaʻi ai ma isi
O ia o se tagata lotomaulalo, fai mea tonu, ma alofa mutimutivale. Na manatu mamafa o ia i tagata e tusa po o ā o latou tulaga i le lautele po o tulaga tau tamaoaiga
Na limafoaʻi Iopu ae e leʻi manatu faapito
Na lotofesoasoani ma limafoaʻi i tagata e lē tagolima


text:
Fa’asala Fa’amasinoga Feterale Pase i le 14 masina toese
O le tina lea sa avea ma pule o le Ofisa o le American Samoa Special Services Commission (ASSSC), ua faasala e le faamasinoga feterale i le falepuipui mo le 14 masina, atoa ai ma le 3 tausaga e nofovaavaaia ai pe a tatala mai o ia i tua mai le falepuipui, ua poloaina foi o ia na te toe totogiina le tupe e $325,408.
O le faasalaga a Mine Pase lea na tuuina mai e le alii faamasino ia Reggie B. Walton, ina ua tausala o ia i le moliaga o lona taupulepule lea ma isi tagata e gaoi tupe a le feterale sa tuuina mai e le AmeriCorps e faatupe ai le Ofisa o le ASSSC.
O Mine, o le tuafafine lea o le Lutena Kovana ia Faoa A. Sunia, na tali ioe i le moliaga ua tausala ai o ia i le masina o Novema na te’a nei, i lalo o se maliliega sa latou faia ma le malo feterale.
E lei i ai nisi faamatalaga na maua mai i le sui sooupu o le Matagaluega o Faamasinoga a le malo tele, poo le loia fautua foi sa tulai mo Pase e uiga i lenei mataupu. E leai foi ni faamatalaga auiliili e uiga i le faasalaga a Pase na mafai ona maua mai i le feterale ina ua maea ona lau lona faasalaga.
Na pau le faamatalaga na mafai ona maua mai, o le poloaiga sa sainia e le faamasinoga na tuuina atu i le vaega a le U.S Marshall, mo le toe faafoiina mai saogalemu lea o Pase i Amerika Samoa pe a tuanai le aso 21 Iuni 2012.
A’o lei lauina le faasalaga a Pase, sa finau le malo feterale ma le Ofisa Faanofovaavaaia e faasala o ia i le 24 masina ae aua nei sili atu ma le 30 masina, peitai i le talosaga a le loia a Pase o Michelle Peterson sa ia fautuaina ai le faamasinoga ina ia faamama se faasalaga o Pase, ona ua salamo moni o ia mai le solitulafonio sa ia faia.
Na finau le malo i le faamasinoga ina ia faasalaga Pase i le 27 masina i le toese, ma ia poloaina o ia na te totogiina le tupe e $325,408.
O Pase, lea sa faauluulu ia i le Ofisa o le ASSSC mai le masina o Mati 2001 seia oo atu ia Oketopa 2010, sa ia faailoa i le feterale, o ia ma nisi o lona aiga sa latou auai faatasi i le faia o gaioiga ina ia mafai ai ona latou maua mai le ASSSC.
O nisi o tupe sa faaaoga e pei ona taua i faamaumauga a le faamasinoga, e aofia ai le $109,532 mo malaga i Apia e ui e lei i ai se malaga na alu, o le $78,889 mo malologa i Apia, $89,313 na totogi mo meaai o le malaga i Apia, $19,665 mo le lisiina o le taavale a le tama a Pase, $28,009 mo mea sa faafou o le ofisa sa faaleagaina.
fa’aliliu Ausage Fausia


text:
To’a 22 Faiaoga ae to’a 10 Laufali a le ASRU ua maua tusi pasi
O le afiafi o le Aso Gafua na te’a nei na faaiuina ai se aoaoga faapitoa mo Faiaoga (Coaches) o au lakapi eseese i le atunuu, faapea ai ma Laufali (referee), ma faauuina ai le to’a 22 e avea ma Faiaoga ae toa 10 e umia tusi pasi laufali mo le vaega muamua (level one).
E lua aso o lenei aoaoga ma faaiuina ai loa i se sauniga faapitoa i le po o le aso Gafua na te’a nei ma tufatufaina atu ai Tusi Paia mo i latou uma ua faamanuiaina i lenei faamoemoe, lea foi sa auai le Taitaifono o le Iuni Lakapi a le atunuu, o ia foi lea o le kovana sili o le atunuu, le matua ia Togiola Tulafono.
O lo o aofia ai i Faiaoga ma Laufali ua maua tusi pasi tamaitai e toalua, e pei ona faamaonia mai e le Failautusi o le Iuni Lakapi, le ASRU ia Falefata Moli Lemana.
O lenei aoaoga sa faatautaia lea e sui o le Iuni Lakapi mai Samoa, le afioga ia Lilomaiava Taufusi Salesa, faapea ai ma le Peresetene o le Asosi Laufali a Samoa, afioga Papalii Tulouna Avia.
O i latou ia sa auai i ulua’i aoaoga sa faia i le tausaga na te’a nei mo le avea ai ma Faiaoga o se au lakapi atoa ai ma le avea la laufali, na tufatufa atu i ai tusi pasi i le po anapo, ae o i latou ia faatoa aofia i aoaoga sa faia i le vaiaso nei, o le a maua a latou tusi pasi i le isi aoaoga lea o loo fuafua i le masina o Iulai o le tausaga nei.
“O Lilomaia ma Papalii, o i laua ia ua aloaia e le IRB e avea ma faiaoga mo le aoaoina o tagata e avea ma faiaoga poo laufali i le taaloga lakapi, ma o se fiafiaga tele i le ASRU ina ua mafai ona tatou maua lenei avanoa e mafuta ma galulue faatasi ai ma uso mai Samoa, i le atina’eina ma le faaleleia o le taaloga lakapi i le atunuu,” o le saunoaga lea a Falefata i se faatalatalanoaga ma le Samoa News i le aso ananafi.
Na taua e le afioga Lilomaiava i se feiloaiga ma le Samoa News e faapea, o se tulaga mataina lona vaavaai atu i le toatele o faiaoga ma i latou e naunau e fia maua lenei tulaga atoa ai ma le avea ma laufali.
“O le matou aoga lea sa faagasolo mo aso e lua sa matou aoaoina ai auala eseese e mafai ai ona avea se tasi ma faiaoga o se au lakapi, e le gata ia iloa aoao tulafono ma metotia eseese i tama taalo, a ia malamalama foi i tulafono e faatino ai le taaloga,” o le saunoaga lea a Lilomaiava.
E le gata i aoaoga o le mafaufau (theory) ae sa faapea foi ona agai atu faiaoga ma laufali i le faatinoina o gaioiga (practical) i luga o le malae, e pei o le taimi e faafoe ai e se laufali se taaloga, auala e fai ai faaiuga i le taimi o le taaloga, aemaise ai ia malamalama le laufali i tulafono ao faagasolo le taaloga.
“O nisi o vaega taua i le matou aoaoga, ia lelei le mafaufau o le faiaoga ma le laufali i soo se taimi e aoao ai metotia ma tulafono i tama taalo, ma o nisi na o vaega sa aofia i a matou aoaoga sa faia, e le gata sa matou i luga o le malae, ae sa faaalu foi se taimi e faamalamalama ai gaioiga uma e faia e le faiaoga ma le laufali i soo se taimi o le taaloga,” o le saunoaga lea a Lilomaiava.
Na taua e le afioga Papalii e faapea, o le toatele o faiaoga ma laufali latou te ausia tulaga maualuluga i aoaoga mo le taaloga lakapi, o le lelei foi lena o le au taaalo i soo se taaloga.
“Afai e lelei le faiaoga o le a lelei foi le au taaalo, ae a faaletonu le faiaoga, lona uiga e faaletonu foi le au taaalo, o le itu taua la, ia lelei le mafaufau o le faiaoga ma ia tapena i soo se taimi mo lana au,” o le saunoaga lea a Papalii, o se tasi o alii laufali aloaia a le Iuni Lakapi a Samoa.


text:
E te Silafia?
Na faapefea ona ese le auala na feutagaʻi ai Iesu ma lepela?
Na fefefe tagata Iutaia anamua i le ituaiga lepela na taatele i taimi o le Tusi Paia. O lenā faamaʻi pipisi e aafia ai neula o le tino, ma iʻu ai i ni aafiaga tumau ma suia ai foliga o le tino. Na leai se fofō mo le lepela. Sa tuuesea i latou na maua i lea maʻi, ma e tatau ona latou faailoa atu i isi o latou tulaga.—Levitiko 13:45, 46.
Na faia e taʻitaʻi lotu Iutaia tulafono i lepela, e sili atu nai lo o mea o loo taʻua i le Tusi Paia, ma matuā faigatā ai olaga o tagata lepela. O se faataʻitaʻiga, na faasā i tulafono a taʻitaʻi lotu Iutaia ona latalata atu se tasi i lepela, i le pe ā ma le 4 kupita (pe ā ma le 6 futu pe 2 mita). Ae afai e savili le aso e tatau i tagata lepela ona faamamao ese mai i tagata i le pe ā ma le 100 kupita (pe ā ma le 150 futu pe 45 mita). Ua faauiga e nisi e atamamai i tulafono Iutaia, le faaupuga i le Tusi Paia e tatau i lepela ona nonofo “i tua o le togālauapi,” e faapea e lē tatau ona nonofo i totonu o pa o le aai. O lea ina ua vaai se taʻitaʻi lotu Iutaia i se lepela i totonu o le aai, na ia fetogia i maa ma faapea atu: “Alu i le mea e tatau ona e iai, neʻi lē mamā isi ona o oe.”
Maʻeu le ese o le auala na feutagaʻi ai Iesu ma lepela! Nai lo le tuliesea o i latou, sa ia lotomalie e paʻi atu ma faamālōlō i latou.—Mataio 8:3.
O ā māfuaaga na faataga ai e taʻitaʻi lotu Iutaia le tatala o faaipoipoga?
O tatalagā faaipoipoga o se mataupu na fefinauaʻi ai taʻitaʻi lotu i le uluaʻi senituri T. A. O lea i se tasi taimi na luʻia ai e le ʻau Faresaio Iesu i le fesili lenei: “Pe e taga i le tulafono ona faateʻa e se tamāloa lana avā i so o se māfuaaga?”—Mataio 19:3.
Na faataga i le Tulafono a Mose se tamāloa e faateʻa lana avā pe a “iloa ua leaga se mea ua ia faia.” (Teuteronome 24:1) I taimi o Iesu e lua ni aʻoga na aʻoaʻo ai manatu faa-Iutaia ae na eseese le faauigaina o lenei tulafono. O le aʻoga a Shammai o se aʻoga sa maumaututū i tulafono, na latou faauigaina e pau le māfuaaga talafeagai e tatala ai se faaipoipoga, o le “lē mamā” lea e faasino atu i le mulilua. A o le aʻoga a Hillel sa latou faauiga e mafai e se tamāloa ona tatala lana faaipoipoga i so o se māfuaaga e tusa pe faatauvaa. E tusa ai ma le talitonuga a lea aʻoga, e mafai e se tamāloa ona faateʻa lana avā pe afai e lē lelei ona saunia lana meataumafa, po ua maua foʻi se isi fafine e aulelei atu i lana avā.
O le ā le tali a Iesu i le fesili a le ʻau Faresaio? Na ia tali manino atu: “Ai se tasi e faateʻa i lana avā ae e leʻi faitaaga lana avā, ma toe faaipoipo i se isi fafine, ua mulilua o ia.”—Mataio 19:6, 9.


text:
Tala 60: Apikaila ma Tavita
PE E te iloa le fafine lalelei lenā e sau e feiloa‘i ma Tavita? O ia o Apikaila. E iā te ia ni manatu lelei, ma na ia taofia Tavita mai i lona faia o se mea leaga. Peita‘i, se‘i o tatou vaai po o le a na tupu iā Tavita.
Na sola ese Tavita mai iā Saulo, ma lafi i se ana. Sa faatasi atu iā te ia ona uso ma lona aiga. E tusa e 400 tagata na ō atu ma avea Tavita ma o latou ta‘ita‘i. Sa alu Tavita i le tupu o Moapi ma fai i ai: ‘Faamolemole se‘i nonofo atu lo‘u tinā ma lo‘u tamā ma outou se‘ia ou iloa po o le ā e tupu iā te au.’ Mulimuli ane sa lalafi Tavita ma ona tagata i mauga.
Na tupu lenā mea a o le‘i feiloa‘i Tavita ma Apikaila. O lana tane o Napalu o sē e tele ana fanua. E iai ana mamoe e 3,000 ma ‘oti e 1,000. E sauā tele Napalu. Ae o Apikaila e ese le lalelei. Na te iloa fo‘i fai le mea ua sa‘o. Sa ia faasaoina lona ‘auaiga. Se‘i o tatou vaai i ai pe na faapefea.
Na agalelei Tavita ma ona tagata iā Napalu. Sa latou fesoasoani i le leoleoina o ana mamoe. I le isi aso na aauina atu ai e Tavita ona tagata e fai iā Napalu na te faia se mea lelei mo i latou. Na ō atu tagata a Tavita iā Napalu a o sele fulufulu mamoe e Napalu ma ona tagata. O se aso o le faiga‘ai, ma na tele ni mea‘ai lelei a Napalu. Sa fai atu tagata a Tavita: ‘Sa matou agalelei iā te outou, matou te le‘i gaoia ni a outou mamoe, ae sa matou fesoasoani i le vaavaaiga. O lea, faamolemole, aumai ni mea‘ai ma i matou.’
‘Ou te lē avatua a‘u mea‘ai mo outou,’ o le tala lea a Napalu. Na ia tautala i se auala sauā ma fai upu leaga aga‘i iā Tavita. Ina ua fo‘i tagata ma ta‘u iā Tavita, sa ita tele Tavita. ‘Fusi ia tou pelu!’ o lana faatonuga lea i ona tagata. Ona ō lea o i latou i le ala e fasiotia ia Napalu ma ona tagata.
Sa alu se tasi tagata a Napalu ma ta‘u iā Apikaila le mea na tupu. Sa sauniunia loa e Apikaila ni mea‘ai ma tuu i luga o ni asini ma amata loa lana malaga. Ina ua fetaia‘i o ia ma Tavita, sa ia oso ese loa mai lana asini, ifo i lalo ma faapea atu: ‘Faamolemole, lau susuga, ‘aua e te faalogo i lo‘u to‘alua o Napalu. O ia o se tagata valea, ma e fai mea valea. O le meaalofa lenei. Faamolemole ia ave ma ia outou faamagalo mai i matou i le mea na tupu.’
‘O oe o se fafine poto,’ o le tali lea a Tavita. ‘Ua e taofia a‘u mai le fasiotia o Napalu e toe totogi ai lona sauā. Ia e toe fo‘i i lou aiga ma le filemu.’ Ina ua oti Napalu sa avea Apikaila ma se tasi o avā a Tavita.
1 Samuelu 22:1-4; 25:1-43.
Fesili
- O ai le igoa o le fafine o loo sau e faafeiloa‘i Tavita i le ata, ma e faape‘ī ona uiga?
- O ai Napalu?
- Aiseā na aauina atu ai e Tavita ona tagata e fai iā Napalu na te faia se mea lelei mo i latou?
- O le ā na fai atu ai Napalu i tagata a Tavita, ma o le ā le mea na faia loa e Tavita?
- E faapefea ona faaalia e Apikaila o ia o se fafine poto?
Fesili faaopoopo
- Faitau le 1 Samuelu 22:1-4.
E faapefea ona saunia e le aiga o Tavita se faaa‘oa‘oga lelei i le auala e ao ona felagolagoma‘i ai le ‘auuso Kerisiano? (Faata. 17:17; 1 Tesa. 5:14)
- Faitau le 1 Samuelu 25:1-43.
Aiseā ua faamatalaina ai Napalu o se tagata matuā lē migao? (1 Samu. 25:2-5, 10, 14, 21, 25)
O le ā e mafai ona a‘oa‘oina e avā Kerisiano i aso nei mai le faaa‘oa‘oga a Apikaila? (1 Samu. 25:32, 33; Faata. 31:26; Efe. 5:24)
Na taofia e Apikaila Tavita i le faia o ā mea leaga e lua? (1 Samu. 25:31, 33; Roma 12:19; Efe. 4:26)
E faapefea i le tali atu a Tavita i upu a Apikaila ona fesoasoani i tane i aso nei, ina ia latou maua le silafaga a Ieova e faatatau i fafine? (Galu. 21:8, 9; Roma 2:11; 1 Pete. 3:7)
Faitau Atili
Sa Gaoioi Apikaila ma le Faautauta
O le ā e tatou te a‘oa‘oina mai i tulaga faigatā sa iai le faaipoipoga a Apikaila?


text:
O Ai Moni o Loo Taʻitaʻia Tagata o le Atua i Aso Nei?
“Ia manatua i latou o loo taʻimua iā te outou.”
PESE: 123, 126
1, 2. O le ā atonu na taumānatu i ai le ʻauaposetolo ina ua toe afio Iesu i le lagi?
O LOO tutū aposetolo o Iesu i luga o le mauga o Olive ma vaavaai atu i le lagi. O lea faatoʻā māeʻa ona latou vaaia lo latou matai ma o la latou uō o Iesu, ua aveina aʻe i le lagi ma ua ufitia i se ao. (Galu. 1:9, 10) E pe ā ma le lua tausaga na aʻoaʻoina, faalaeiau, ma taʻitaʻia ai i latou e Iesu, a o lenei ua leai o ia. O le ā nei o le a latou faia?
2 Na tuuina atu e Iesu i ona soo se tofiga: ʻE fai outou ma molimau iā te aʻu i Ierusalema, i Iutaia uma ma Samaria, ma tuluʻiga uma o le lalolagi.’ (Galu. 1:8) E mafai faapefea ona latou faataunuu lea tofiga tele? E moni na faamautinoa atu e Iesu iā i latou e lē o toe umi ae o latou mauaina le agaga paia. (Galu. 1:5) Peitaʻi, ina ia oo atu le talaʻiga i tuluʻiga uma o le lalolagi, na manaʻomia ona taʻitaʻia ma faamaopoopo lelei. Na faaaogā e Ieova ni tane e fai ma ona sui e taʻitaʻia ma faamaopoopo ona tagata i aso anamua. O lea, atonu na taumānatu ai le ʻauaposetolo, ʻPo o le a filifilia e Ieova se taʻitaʻi fou?’
3. (a) O le ā le filifiliga tāua na faia e aposetolo faamaoni ina ua toe afio Iesu i le lagi? (e) O le ā o le a tatou talanoaina i lenei mataupu?
3 A o leʻi atoa se lua vaiaso mulimuli ane, na iloilo ai e soo o Iesu Tusitusiga Paia, tatalo mo le taʻitaʻiga a le Atua, ona filifilia lea o Matatia e suitulaga iā Iuta le Sekara e fai ma aposetolo lona 12. (Galu. 1:15-26) Aiseā na tāua ai lenei filifiliga iā i latou ma Ieova? Na iloa e soo e manaʻomia ona toʻa 12 aposetolo. * E leʻi tau ina filifilia e Iesu ona aposetolo ina ia latou galulue faatasi i le faiva, ae ina ia latou faatinoina se matafaioi tāua i tagata o le Atua. O le ā lenā matafaioi, ma na faapefea ona fesoasoani Ieova e ala mai iā Iesu, ina ia toleni i latou e faataunuu lenā matafaioi? O le ā se faatulagaga faapena o loo iai i tagata o le Atua i aso nei? E faapefea ona tatou “manatua i latou o loo taʻimua,” aemaise “le pologa faamaoni ma le faautauta”?—Epe. 13:7; Mata. 24:45.
TAʻITAʻIA E IESU LE VAEGA PULE
4. O le ā le matafaioi na faatino e le ʻauaposetolo ma isi toeaina i Ierusalema i le uluaʻi senituri?
4 Na amata i le Penetekoso 33 T.A. ona taʻimua le ʻauaposetolo i le faapotopotoga Kerisiano. I lenā taimi, na “tū i luga Peteru faatasi ma le toʻasefulu tasi” ma taʻu atu upu moni faasaoola i le motu o tagata Iutaia ma tagata liulotu. (Galu. 2:14, 15) O le toʻatele o i latou na avea ma tagata talitonu. Mulimuli ane, o nei Kerisiano fou na “faaauau ona latou uaʻi atu i aʻoaʻoga a le ʻauaposetolo.” (Galu. 2:42) Na vaavaaia foʻi e le ʻauaposetolo tulaga tautupe a le faapotopotoga. (Galu. 4:34, 35) Sa latou tausia manaʻoga faaleagaga o tagata o le Atua, ma na latou taʻua: “O le a matou faasaga i le tatalo ma le faiva e tusa ai ma le afioga a le Atua.” (Galu. 6:4) Na latou tofia Kerisiano taʻumatuaina ina ia talaʻi i oganuu fou. (Galu. 8:14, 15) Mulimuli ane, na aufaatasi atu isi toeaina faauuina i le ʻauaposetolo i le vaavaaia o mataupu i faapotopotoga. I le avea ai ma vaega pule, na latou saunia atu taʻiala mo faapotopotoga uma.—Galu. 15:2.
5, 6. (a) Na faapefea ona faamalosia e le agaga paia le vaega pule? (Tagaʻi i le ata i luga aʻe o le matua.) (e) Na faapefea ona fesoasoani agelu i le vaega pule? (i) Na faapefea ona taʻitaʻia le vaega pule e le Afioga a le Atua?
5 Na mautinoa e Kerisiano i le uluaʻi senituri o Ieova na faatonutonuina le vaega pule e ala mai i lo latou Taʻitaʻi o Iesu. Na faapefea ona latou mautinoa? Muamua, na faamalosia e le agaga paia le vaega pule. (Ioa. 16:13) Na liligi ifo le agaga paia i luga o Kerisiano faauuina uma, ma na faamalosia faapitoa ai le ʻauaposetolo ma isi toeaina i Ierusalema e faataunuu o latou tofiga o ni ovasia. Mo se faaaʻoaʻoga, i le 49 T.A., na taʻitaʻia ai e le agaga paia le vaega pule e faia se faaiʻuga e faatatau i le mataupu o le peritomeina. Na mulimuli faapotopotoga i le taʻitaʻiga a le vaega pule, ma na “faaauau ai ona faamalosia le faatuatua o faapotopotoga, ma faatuputeleina ai mai i lea aso i lea aso.” (Galu. 16:4, 5) Ua iloa mai i le tusi na faailoa atu ai lenā faaiʻuga, sa faaalia e le vaega pule le fua o le agaga o le Atua, e aofia ai le alofa ma le faatuatua.—Galu. 15:11, 25-29; Kala. 5:22, 23.
6 Lona lua, na fesoasoani agelu i le vaega pule. A o leʻi papatiso Konelio, o le tagata mai i nuu ese e leʻi peritomeina na muamua avea ma Kerisiano, na faatonu o ia e se agelu ina ia aami i le aposetolo o Peteru. Ina ua uma ona talaʻi atu Peteru iā Konelio ma lona aiga, na liligi ifo le agaga paia iā i latou e ui e leʻi peritomeina tane o lona aiga. O lenā mea na uunaʻia ai le ʻauaposetolo ma isi uso e gauaʻi i le finagalo o le Atua, ma talia i le faapotopotoga Kerisiano tagata mai nuu ese e leʻi peritomeina. (Galu. 11:13-18) Na galulue malolosi foʻi agelu e lagolagoina ma faatelevave le galuega talaʻi lea na vaavaaia e le vaega pule. (Galu. 5:19, 20) Lona tolu, na taʻitaʻia le vaega pule e le Afioga a le Atua. E tusa pe na latou foʻia feeseeseaʻiga i o latou talitonuga, pe tuuina atu taʻiala i faapotopotoga, ae na taʻitaʻia na toeaina faauuina e Tusitusiga Paia.—Galu. 1:20-22; 15:15-20.
7. Aiseā e tatou te faapea atu ai na taʻitaʻia e Iesu uluaʻi Kerisiano?
7 E ui na iai i le vaega pule le tulaga pule i le uluaʻi faapotopotoga, ae na latou amanaʻia o Iesu lo latou Taʻitaʻi. Na tusi le aposetolo o Paulo: “Na ia [Keriso] tuuina mai foʻi nisi e fai ma aposetolo, . . . ia tatou tutupu aʻe i le alofa iā te ia i mea uma, o le ulu lava ia, o Keriso lea.” (Efe. 4:11, 15) Nai lo o le faaigoa o i latou i se aposetolo lauiloa, na ʻtaʻua soo o Kerisiano, ona o le taʻitaʻiga a le Atua.’ (Galu. 11:26) E moni na iloa e Paulo e tāua ona “tausia mea uma lava,” po o faiga e faavae mai i le Tusi Paia lea na tuuina mai e aposetolo ma isi tane na taʻimua. Peitaʻi na ia taʻua atili: “Ae ou te manaʻo ina ia outou iloa, o le ulu o tane taʻitoʻatasi uma [e aofia ai sui uma o le vaega pule] o Keriso; . . . a o le ulu o Keriso o le Atua.” (1 Kori. 11:2, 3) Ioe, na taʻitaʻia e Keriso Iesu ua faamamaluina, le faapotopotoga i lalo o le taʻitaʻiga a Lē ua avea ma ona ulu, o Ieova le Atua.
“E LĒ O SE GALUEGA LENEI A TAGATA”
8, 9. E amata mai le 1870, o le ā le matafaioi tāua na faatino e le uso o Russell?
8 E amata mai i le 1870, na taumafai ai Charles Taze Russell ma ana aumea e toe atiaʻe le tapuaʻiga moni faa-Kerisiano. Ina ia fesoasoani iā i latou e faaoo atu upu moni o le Tusi Paia i gagana eseese, na faavae faaletulafono ai i le 1884 le Zion’s Watch Tower Tract Society, lea na avea ai le uso o Russell ma peresitene. * O ia o se tagata aʻoga iloga o le Tusi Paia ma e leʻi fefe e faailoa atu le sesē o talitonuga, e pei o le Tolutasi ma le ola pea o le agaga pe a oti le tagata. Na ia iloa lelei e lē vaaia le toe afio mai o Keriso, ma o le a faaiʻuina “taimi atofaina o nuu ese” i le 1914. (Luka 21:24) Na tuutoina atu atoa e le uso o Russell lona taimi, malosi, ma tupe ina ia faasoa atu ai nei upu moni i isi. E manino mai, na faaaogā e Ieova ma le ulu o le faapotopotoga le uso o Russell i lea taimi tāua.
9 E leʻi saʻilia e le uso o Russell ni viiga mai i tagata. I le 1896, na tusi o ia: “E tatou te lē mananaʻo e viiviia pe faamamaluina i tatou po o a tatou lomiga. E tatou te lē mananaʻo e taʻua i tatou o Faafeagaiga po o Rapi [Aʻoaʻo]. E tatou te lē mananaʻo foʻi e faaigoa ni vaega i o tatou igoa.” Na ia taʻua mulimuli ane: “E lē o se galuega lenei a tagata.”
10. (a) O anafea na tofia ai e Iesu le “pologa faamaoni ma le faautauta”? (e) Faamatala pe na faapefea ona faasolosolo ona faaeseese le Vaega Pule mai i le Watch Tower Society.
10 I le 1919, ina ua tolu tausaga talu ona maliu le uso o Russell, na tofia ai e Iesu le “pologa faamaoni ma le faautauta.” Mo le ā le fuafuaga? Ina ia latou avatu “meaʻai i le taimi tatau” mo lana ʻaufaigaluega. (Mata. 24:45) A o faagasolo na tausaga, o se vaega toʻaitiiti o tane faauuina na auauna i le ofisa ulu i Brooklyn i Niu Ioka, na saunia ma tufatufaina atu meaʻai faaleagaga i soo o Iesu. Na amata ona faaaogā le taʻu “vaega pule” i a tatou lomiga ina ua mavae le 1940. I lenā taimi, na manatu ai o le vaega pule e faasino atu i faatonu o le Watch Tower Bible and Tract Society. Peitaʻi, i le 1971, na faaeseese ai le Vaega Pule mai i le Watch Tower Society ma ona faatonu, o se faalapotopotoga e uaʻi atu i mataupu faaletulafono nai lo o mataupu faale-Tusi Paia. O lea, na aofia ai i le Vaega Pule uso faauuina e lē o ni faatonu o le Sosaiete. I tausaga talu ai nei, ua auauna ai uso taʻimua mai i “isi mamoe” e avea o ni faatonu o le Sosaiete, ma isi sosaiete faaletulafono o loo faaaogā e tagata o le Atua. O le faia faapea ua mafai ai ona uaʻi atu le Vaega Pule i le saunia o faatonuga ma taʻitaʻiga faaleagaga. (Ioa. 10:16; Galu. 6:4) I Le Olomatamata o Iulai 15, 2013, na faamatala ai o le “pologa faamaoni ma le faautauta,” o se vaega toʻaitiiti o uso faauuina ua faia aʻe ai le Vaega Pule.
11. E faapefea ona faia faaiʻuga a le Vaega Pule?
11 E faia faatasi faaiʻuga tāua e le Vaega Pule. E faapefea? E fono i vaiaso taʻitasi sui o le Vaega Pule, lea e fesoasoani iā i latou e maua ai ni fesootaʻiga māfana ma le autasi. (Faata. 20:18) I tausaga taʻitasi, e auauaʻi sui o le Vaega Pule e fai ma taʻitaʻifono i taimi o a latou fono, ona e leai se tasi e sili atu nai lo o le isi. (1 Pete. 5:1) O le auala foʻi lea e auauaʻi ai sui o le Vaega Pule e taʻitaʻifono i komiti e ono a le Vaega Pule o loo latou iai. O sui taʻitasi o le Vaega Pule e lē manatu iā i latou o ni taʻitaʻi i o latou uso, ae o ni sui o le “ʻaufaigaluega” lea o loo fafagaina e le pologa faamaoni ma gauaʻi atu i lana taʻitaʻiga.
“O AI LA LE POLOGA FAAMAONI MA LE FAAUTAUTA?”
12. Talu ai e lē maua e le Vaega Pule ni faaaliga mai i le Atua ma e lē lelei atoatoa foʻi, o ā la fesili ua tulaʻi mai?
12 E lē maua e le Vaega Pule ni faaaliga mai i le Atua ma e lē lelei atoatoa foʻi i latou. O lea, e latou te ono sesē i mataupu e faatatau i talitonuga po o le taʻitaʻiga i le faalapotopotoga. O se faataʻitaʻiga, i le Watch Tower Publications Index, o loo iai le tamaʻi ulutala “Beliefs Clarified,” o loo lisi mai ai fetuunaʻiga i o tatou malamalamaga faale-Tusi Paia talu mai le 1870. * O le mea moni e leʻi fetalai Iesu o le a saunia mai e lana pologa faamaoni ni meaʻai faaleagaga lelei atoatoa. E faapefea la ona tatou taliina le fesili a Iesu: “O ai la le pologa faamaoni ma le faautauta?” (Mata. 24:45) O ā faamaoniga e iloa ai o le Vaega Pule o le pologa faamaoni lenā? Sei o tatou tilofaʻia vala e tolu lea foʻi na taʻitaʻia ai le vaega pule i le uluaʻi senituri.
13. Ua faapefea ona fesoasoani le agaga paia i le Vaega Pule?
13 Faamaoniga o le taʻitaʻiga a le agaga paia. Ua fesoasoani le agaga paia i le Vaega Pule ina ia malamalama i upu moni o le Tusi Paia lea e latou te leʻi malamalama muamua i ai. O se faataʻitaʻiga, seʻi mafaufau i le lisi o malamalamaga ua toe faamanino mai, lea na taʻua i le palakalafa ua mavae. E mautinoa e leai se tagata e mafai e ia lava ona malamalama ma faamatala nei “mea loloto a le Atua”! (Faitau le 1 Korinito 2:10.) E tutusa faalogona o le Vaega Pule ma le aposetolo o Paulo o lē na tusi: “O mea foʻi nei ua tatou tautatala atu ai, e lē o ni upu na aʻoaʻo mai i le atamai o tagata a o mea na aʻoaʻo mai e le agaga.”(1 Kori. 2:13) Pe e lē moni ea o le agaga paia ua māfua ai ona faatuputeleina lo tatou malamalamaga faaleagaga talu mai le 1919, aemaise ua faitau selau tausaga talu ona liliuese tagata mai i le upu moni ma ua pogisa faaleagaga?
14. E tusa ai o le Faaaliga 14:6, 7, ua faapefea ona fesoasoani agelu i tagata o le Atua i aso nei?
14 Faamaoniga o le fesoasoani a agelu. Ua iai i le Vaega Pule i aso nei se tofiga tele o le vaavaaia o le galuega talaʻi i le lalolagi aoao, lea e aofia ai le silia i le valu miliona le ʻautalaʻi. Aiseā ua matuā taulau manuia ai lenei galuega? O se tasi o māfuaaga, ona o le fesoasoani a agelu. (Faitau le Faaaliga 14:6, 7.) E tele taimi na asia ai e le ʻautalaʻi nisi o tagata na faatoʻā uma lava ona tatalo mo se fesoasoani. * O le fesoasoani foʻi a agelu ua mafai ai ona faatuputupulaʻia le galuega talaʻi ma le faia o isi ma soo, e ui i teteega ogaoga i nisi o atunuu.
15. O le ā le eseesega o le Vaega Pule ma taʻitaʻi o lotu ua faapea mai o Kerisiano? Aumai se faaaʻoaʻoga.
15 Faalagolago i le Afioga a le Atua. (Faitau le Ioane 17:17.) Seʻi manatu i le mea na tupu i le 1973. I le Watchtower o Iuni 1, na lāgā ai se fesili: “Pe e agavaa mo le papatisoga i latou e lē o tuua le masaniga o le ulaula tapaa?” O le tali: “Ua faamaonia mai i mau o le Tusi Paia, e leai.” Ina ua uma ona sii mai nisi o mau talafeagai, ona faamatala mai lea i le Watchtower māfuaaga e tatau ai ona faateʻaina se tagata ulaula e lē salamō. (1 Kori. 5:7; 2 Kori. 7:1) Na taʻua atili o lenei tapulaa maumauaʻi e lē mai i tagata, “ae e mai i le Atua e pei ona ia faailoa manino mai i lana Afioga tusia.” Pe e iai se isi tapuaʻiga e maumauaʻi e faalagolago atoatoa i le Afioga a le Atua, e tusa pe e matuā faigatā ona tausisia e nisi o ona sui? Na taʻua i se tusi talu ai nei e faatatau i tapuaʻiga i le Iunaite Setete: “E fetuunaʻi e lē aunoa e taʻitaʻi lotu Kerisiano o latou talitonuga, ina ia ōgatusa ma manatu ma talitonuga ua talia e le ʻaulotu po o tagata lautele.” Pe afai o loo taʻitaʻia faaiʻuga a le Vaega Pule e le Afioga a le Atua nai lo o manatu taatele, o ai moni la o loo taʻitaʻia tagata o le Atua i aso nei?
“IA MANATUA I LATOU O LOO TAʻIMUA”
16. O le ā se tasi o auala e manatua ai le Vaega Pule?
16 Faitau le Eperu 13:7. O le upu ua faaliliuina i le “manatua,” e mafai foʻi ona faaliliuina i le “taʻua.” O lea, o se tasi o auala e “manatua ai i latou o loo taʻimua,” o le taʻua lea o le Vaega Pule i a tatou tatalo. (Efe. 6:18) Ia manatunatu i lo latou tiute tauave o le saunia mai o meaʻai faaleagaga, le vaavaaia o le galuega talaʻi i le lalolagi aoao, ma le vaavaaia o foaʻi tauofo. E mautinoa e latou te manaʻomia a tatou tatalo e lē aunoa mo i latou.
17, 18. (a) E faapefea ona tatou lagolagoina le Vaega Pule? (e) E faapefea i la tatou galuega talaʻi ona lagolagoina ai le pologa faamaoni ma Iesu?
17 O le mea moni, o le manatuaina o le Vaega Pule e lē na o upu e aofia ai, ae e aofia ai foʻi le lagolagoina o la latou taʻitaʻiga. Ua saunia mai e le Vaega Pule faatonuga o loo aumaia i a tatou lomiga, sauniga, fonotaga, ma tauaofiaga. Ua latou tofia foʻi ovasia o matagaluega, lea e latou te tofiaina toeaina o faapotopotoga. E manatua e ovasia o matagaluega ma toeaina le Vaega Pule, e ala i le mulimulituʻi i taʻiala ua tuuina mai iā i latou. O i tatou uma lava e faaalia le faaaloalo i lo tatou Taʻitaʻi o Iesu, e ala i le usiusitaʻi ma gauaʻi i tane o loo ia faaaogāina e taʻimua iā i tatou.—Epe. 13:17.
18 O le isi auala e tatou te manatua ai le Vaega Pule, o lo tatou maelega lea i le galuega talaʻi. Na faalaeiau e Paulo Kerisiano ia faaaʻoaʻo i le faatuatua o ē o loo taʻimua iā i latou. O loo faaalia e le pologa faamaoni le faatuatua malosi, e ala i le maelega e faaauiluma ma faalauiloa atu le tala lelei o le Malo. Po o oe o se tasi o isi mamoe o loo lagolagoina le ʻaufaauuina i lenei galuega tāua? E tatou te matuā lagona le fiafia pe a faapea mai lo tatou Taʻitaʻi o Iesu: “Auā na outou faia i se tasi o oʻu uso e sili ona faatauvaa, o aʻu lava lea ua outou faia i ai.”—Mata. 25:34-40.
19. Aiseā ua e maumauaʻi ai e mulimuli i lo tatou Taʻitaʻi o Iesu?
19 Ina ua toe afio Iesu i le lagi, e na te leʻi tuulafoaʻiina ona soo. (Mata. 28:20) Na ia silafia lelei le telē o le fesoasoani a le agaga paia, agelu, ma le Afioga a le Atua i lana taʻitaʻiga a o iai i le lalolagi. O lea, ua ia saunia foʻi nei fesoasoani mo le pologa faamaoni i aso nei. I le avea ai ma Kerisiano faauuina, ua “mulimuli atu” sui o le pologa faamaoni “i le Tamaʻi Mamoe i mea uma e alu i ai o ia.” (Faaa. 14:4) Pe a tatou mulimuli i la latou taʻitaʻiga, ua tatou mulimuli foʻi i lo tatou Taʻitaʻi o Iesu. Ua lē o toe umi ona ia taʻitaʻia atu lea o i tatou i le ola e faavavau. (Faaa. 7:14-17) E leai se taʻitaʻi faaletagata e mafai ona ia faia lenei folafolaga.
^ pala. 3 E foliga mai na finagalo Ieova ia iai ni aposetolo e 12 e faia aʻe ai i le lumanaʻi “maa faavae e sefulu lua” o le Ierusalema Fou. (Faaa. 21:14) O lea, e leʻi manaʻomia nisi e suitulaga i aposetolo faamaoni ina ua faaiʻuina o latou olaga faalelalolagi.
^ pala. 8 Talu mai le 1955, na taʻua lenei sosaiete o le Watch Tower Bible and Tract Society of Pennsylvania.
^ pala. 12 Tagaʻi foʻi i le Tusi Taʻiala mo Saʻiliʻiliga a Molimau a Ieova i lalo o le mataupu “Molimau a Ieova,” i le tamaʻi ulutala “Fetuunaʻiga o o Tatou Talitonuga.”
^ pala. 14 Tagaʻi i le tusi ʻAvatu se Molimau Māeʻaeʻa’ e Faatatau i le Malo o le Atua, itu. 58-59.


text:
LE OLOMATAMATA (LOMIGA MO SU‘ESU‘EGA) OKETOPA 2016
O lenei lomiga e aofia ai suʻesuʻega e amata mai iā Novema 28 seʻia oo iā Tesema 25, 2016.
Taumafai e Faaatagia Atu Faaaʻoaʻoga Lelei
O faalaeiauga mai i Kerisiano taʻumatuaina, e mafai ona fesoasoani i isi ina ia faataatitia ma ausia ai sini aogā. Ua faamatala e Thomas McLain auala na faataatitia ai e isi faaaʻoaʻoga lelei mo ia, ma auala na ia taumafai ai e fesoasoani atu i isi.
Aua Neʻi Galo le Agalelei i Tagata Ese
O le ā le silafaga a le Atua i tagata ese? O le ā e mafai ona e faia ina ia fesoasoani ai i se tasi mai i se isi atunuu, ia lagona o loo talileleia o ia i lau faapotopotoga?
Ia Tausia Pea Lou Itu Faaleagaga a o Auauna i se Oganuu e Ese le Gagana
O Kerisiano uma lava e tatau ona faamuamua lo latou itu faaleagaga, faapea le itu faaleagaga o o latou aiga. Peitaʻi, pe afai o loo e auauna i se oganuu e ese le gagana, e iai luʻi patino e te fesagaʻia.
Po o E “Taofimau i le Atamai Aogā”?
O le ā le eseesega o le atamai aogā mai i le poto ma le malamalama? O le iloaina o le eseesega e aogā moni lava.
Ia Faamalosia Lou Faatuatua i Mea ua E Faamoemoe i Ai
E mafai ona faalaeiauina i tatou mai i le tele o faaaʻoaʻoga mataʻina o le faatuatua i aso anamua ma aso nei. E mafai faapefea ona e faamalosia pea lou faatuatua?
Ia Faaalia Lou Faatuatua i Folafolaga a Ieova
O le ā moni lava le uiga o le faatuatua? A o le fesili tāua, e faapefea ona e faaalia le faatuatua?
E te Silafia?
O le ā le tele o le saʻolotoga na tuu atu e Roma i taʻitaʻi Iutaia i Iutaia i le uluaʻi senituri? Pe e moni sa lūlū e se tagata ni vao leaga i le fanua o se isi tagata i aso anamua?


text:
“O le a toto e ia i loto o fanau folafolaga na faia i tama, ma o le a liliu atu loto o fanau i o latou tama.”
Sa faaali mai e le Alii i le Perofeta o Iosefa Samita ia aoaoga faavae musuia e faatatau i le sauniga paia o le papatisoga. Sa oo mai le malamalama ina ua aoaoina ekalesia Kerisiano o le oti e le masuia, faavavau, ma e iloa ai le taunuuga o le agaga. Sa latou aoaoina o le papatisoina e tauia i le olioli e le gata, ae o isi e feagai ma faasalaga e faavavau, e aunoa ma le faamoemoe o le togiolaina.
O le faaaliga a le Alii e faapea, e ala mai i le pule e tatau ai o le perisitua, e mafai ai ona faia papatisoga e sui ai mo e ua maliliu e faasaoina ai le amiotonu o Lana fetalaiga: “Afai e le fanau se tasi i le vai ma le Agaga, e le mafai ona sao o ia i le malo o le Atua.”1 O papatisoga e fai ai ma sui [mo e ua maliliu] e mafai ona tuuina atu ma le alofa mutimutivale lenei sauniga taua mo tagata agavaa uma ua maliliu o e e le’i mauaina i le olaga nei.
O lenei aoaoga faavae mamalu o le isi lea molimau o le natura maoae o le Togiola a Iesu Keriso. Ua Ia aumaia ai le faaolataga i tagata uma ua salamo. O Lana Togiola ua faatoilaloina ai le oti, ma ua Ia faatagaina le tagata agavaa ua maliu e maua uma ia sauniga o le faaolataga e ala atu i se tagata e fai ma sui.
I se tusi, sa tusia i le silia ma le 150 tausaga ua mavae, sa ta’ua ai e Iosefa Samita: “Ua maua e le Au Paia le avanoa e papatisoina ai mo o … latou aiga ua maliliu … o e ua mauaina le Talalelei i le agaga, e ala … ia i latou o e ua tofiaina e talai atu ia i latou.”2 Mulimuli ane sa ia faaopoopo mai, “O na Au Paia o e e teenaina le avea ai ma sui o o latou aiga ua maliliu, latou te faia i le lamatiaina o lo latou lava faaolataga.”3
Sa tuuina mai e le perofeta o Elia ia ki o galuega sui ia Iosefa Samita i le Malumalu o Katelani4 e faataunuu ai le folafolaga a le Alii e faapea “o le a toto e ia i loto o fanau folafolaga na faia i tama, ma o le a liliu atu loto o fanau i o latou tama.”5
E ala mai i ni isi faaaliga ia Iosefa Samita ma perofeta na sosoo mai ai, ua faapea ona oo mai ai se malamalamaaga i le ma le faataunuuga o galuega o le malumalu ma le taumafaiga o talafaasolopito o aiga lea na te lagolagoina. O perofeta uma talu mai Iosefa Samita ua faamamafaina le manaomia tele o le faataunuuina o sauniga uma mo i tatou lava ma o tatou tuaa ua maliliu.
O galuega o le malumalu ma talafaasolopito o aiga o le galuega e tasi e vaevaeina i ni vaega se lua. E soo faatasi e pei o sauniga o le papatisoga ma le meaalofa o le Agaga Paia. O nisi o le au paia atonu e le mafai ona latou faia uma ia galuega ona o tulaga i le soifua maloloina po o le taumamao foi ma malumalu.
Sa aoao mai Peresitene Howard W. Hunter:
“E ao ona tatou faataunuuina galuega o sauniga perisitua i le malumalu e alagatatau mo lo tatou lava faaeaga; ona tatau lea ona tatou faia galuega mo i latou o e e le’i maua le avanoa e talia ai le talalelei i le olaga nei. O le faia o galuega mo isi e mafai ona ausia i ni laasaga se lua: muamua, e ala i le sailia o talafaasolopito o aiga e iloa ai o tatou tuaa; ma lona lua, o le faia lea o sauniga o le malumalu e tuu atu ai ia i latou ia lava avanoa e maua e tagata o soifua pea.
“Ae e toatele tagata o le Ekalesia e faatapulaa le mafai ona o atu i malumalu. Latou te faia le mea sili latou te mafaia. Latou te faia le sailiga o talafaasolopito o aiga ae fai e isi galuega o sauniga o le malumalu. Ae peitai, e i ai ni isi o le au paia o e auai i le faiga o galuega faalemalumalu ae latou te le faia le sailiga o talafaasolopito o aiga o o latou lava laina faaleaiga. E ui o loo latou faia se auaunaga paia i le fesoasoani i isi, latou te le maua se faamanuiaga e ala i lo latou le sailia o o latou lava aiga ua maliliu e pei ona aumai ai le taitaiga faalelagi e perofeta o aso e gata ai. …
“Ua ou iloaina o i latou o e auai i le sailiga o talafaasolopito faaleaiga ona faatino lea o sauniga faalemalumalu mo i latou ua latou maua igoa, o le a latou iloa le olioli faaopoopo o le mauaina o afa uma e lua o le faamanuiaga.”6
E finagalo le Tama oi le Lagi ia maua uma e i tatou taitoatasi ia vaega uma e lua o faamanuiaga o lenei galuega taua e fai ai ma sui [o e ua maliliu]. Ua Ia taitaiina isi e faasino mai ia i tatou le ala e agavaa ai. O oe ma a’u lava e pa’ū i ai le mauaina o na faamanuiaga.
Soo se galuega e te faia i le malumalu o le taimi faaaluina tatau lea, ae o le mauaina o sauniga sui mo ou lava tuaa o le a sili atu ai ona paia le taimi i le malumalu ma o le a faapea ona [e] maua ai faamanuiaga sili atu. Ua folafola mai e le Au Peresitene Sili e faapea, “O lo tatou tiutetauave tupito o le sailia lea ma faailoa o o tatou lava tuaa.”7
Outou tupulaga talavou, pe tou te mananao i se auala mautinoa e tuuitiitia ai faatosinaga a le fili i lou olaga? Ia faatofu oe lava i le sailia o ou tuaa, saunia igoa mo sauniga sui paia o loo maua i le malumalu, ona e alu atu lea i le malumalu e fai ma sui mo i latou ia maua sauniga o le papatisoga ma le meaalofa o le Agaga Paia. A o e faasolosolo matua, o le a mafai foi ona e auai i le mauaina o isi sauniga. E leai se isi puipuiga sili atu mai faatosinaga a le fili i lou olaga e mafai ona ou mafaufau i ai.
I le Misiona a Rusia Rostov sa valaaulia ai le autalavou ina ia faavasega [e talavou taitoatasi] ni igoa se 2,000 ona saunia lea ia le itiiti ifo ma le tasi se igoa mai o latou lava aiga mo sauniga o le malumalu. O i latou na ausia lenei sini sa valaaulia e o atu i se malaga umi i le Malumalu fou o Kyiv Iukureini. Sa faasoa mai e se tasi o alii talavou lona aafiaga: “Sa tele o’u taimi sa faaaluina i taaloga komepiuta. Ina ua amata ona ou faavasegaina igoa, sa le toe i ai so’u taimi e taalo ai i taaloga. O le taimi muamua sa ou mafaufau ai, ‘Oi auoi! E mafai faapefea lena mea!’ Ina ua uma le galuega faatino lenei, sa iu ina ou le toe fiafia e taalo. … O galuega o gafa o se mea e mafai ona tatou faia iinei i le lalolagi, ma o le a tumau ai i le lagi.”
E toatele ni Au Paia faamaoni ua latou faia galuega o le sailia o o latou laina faaleaiga ma ua faaaogaina le polokalama o le FamilySearch e fai ai sauniga mo tagata o o latou lava aiga e fai ai i latou ma e sui ai. O le faamoemoega o le faasaosaoina o igoa ia mafai ai e tagata taitasi ona faataunuu sauniga mo tuaa ma e e tupuga mai i se laina e ese mai, e tuuina atu ai ia te oe se taimi talafeagai e fai ai. O le taimi nei e 12 miliona igoa ma e faitau miliona sauniga mo na igoa o loo faatalitali. O lenei mea ua faatusaina i se faitauga aofai e sili atu nai lo le faitau aofai tuufaatasi o Nouei ma Tenimaka. E tele ni igoa ua faasaosaoina mo le tele o tausaga. O tuaa ua maua e le masalomia lava le naunau ma le fiafia ina ua faamaonia o latou igoa mo le faia o sauniga. Peitai, atonu e le o fiafia tele i latou pe afai e faaauau pea ona latou faatalitali mo le faataunuuina o o latou sauniga.
Matou te uunaia outou o e ua tele ni igoa o loo faasaosaoina ina ia faasoa atu na igoa ina ia mafai ona fesoasoani atu tagata o lou aiga lautele po o le uarota ma le siteki i le faataunuuina o lena galuega. E mafai ona faia lenei mea e ala i le tufatufaina o kata o le malumalu i tagata o le uarota ma le siteki o loo naunau e fesoasoani pe faaaoga foi le polokalama komepiuta o le FamilySearch e auina sa’o atu ai igoa i le malumalu. O le vaega mulimuli o se mea lea ua fia tausaga o fai e Cindy Blevins o Casper, Wyoming.
Sa papatiso Sister Blevins a o talavou ma ua na o ia lava le tagata o lona aiga ua auai i le Ekalesia. Ua ia faamaeaina se vaega tele o galuega o gafa. Ae ua tele naua ia igoa mo ia ma lona aiga patino mo le faia o sauniga. Ona o lenei mea, ua auina atu ai e Sister Blevins ia igoa i le malumalu, lea, sa ia ta’ua, e masani ona faamaeaina i ni nai vaiaso, e masani lava [ona faia] i se tasi o malumalu e lua lea e latalata atu i lona aiga. Fai mai o ia, e fiafia i le mafaufau atu atonu o nisi o ana uo ma tuaoi i lana lava uarota ma le siteki o i latou ia o loo fesoasoani e faataunuu le galuega mo ona tuaa. Na te talisapaia lo latou faia o lena mea.
Sa fiafia tele lo’u toalua faapelepele o Jeanene, e fai le sailiga o talafaasolopito o aiga. A o laiti le ma fanau, na te fesuiaia ai le taimi e nofo ai i tamaiti ni ana uo ina ia mafai ona ia maua ni nai itula i nai vaiaso e galue ai i le sailiga o o matou laina faaleaiga. Ina ua tuua e le ma tamaitiiti uii le fale, sa ia tusia i lana api talaaga patino: “Na faatoa uma nei lava ona ou faia se faaiuga ma ua ou fia tu i luga e alaga e faatatau i ai. Ua avea le potumoe tuai o Mike ma potu ou te galue ai i mea tau gafa. Ua saunia lelei e faatulaga ai faamaumauga ma galue ai i totonu. O le a taulai atu nei lo’u olaga i sailiga taua o le aiga ma le auina atu o igoa i le malumalu. Ua matuai ou fiafia lava ma naunau e fai loa.”8
Fai mai le isi tusiga i le api talaaga: “O le … vavega mo a’u sa tupu i le ofisa o Mel Olsen mo Talafaasolopito o Aiga, o lē sa tuuina mai ia te au se kopi na lolomi mai o le faasologa o le gafa na maua o o’u augatama, sa aumai mai le faafouga o faamaumauga faakomepiuta o le Faila o Augatama na auina atu i le sosaiete o mea tau gafa. O le tele lava sa aumai mai faamaumauga o le polokalama o tupulaga e fa a le Ekalesia lea sa ta’ua ai mo le tele o tausaga ua mavae. Sa lofituina lava a’u i le mafaufau i le galuega tele sa i o’u luma atu o le aoina mai o faamaumauga o le sailiga o o’u augatama mai faalapotopotoga a le aiga ina ia tuu uma i le komepiuta mo le tufatufaga faakomepiuta muamua ma le tele o Faila o Augatama. Ae o lele ua faatulagaina lelei ma matagofie ma lolomi i le leisa ma taatia ai i luga o le kesi i o’u luma. Sa matuai o’u fiafia lava ma lofituina, o lea sa na ona ou saofai ai lava iina ma le maofa ona amata ai lea ona ou tagi, sa matuai ou fiafia lava. … Mo se tagata o lē ua tolusefulu tausaga o sailia ma le naunautai ma le totoa, o le tuuina i le komepiuta o nei faamaumauga uma o se matuai fiafiaga sili lava. Ma a ou mafaufau i le faitau selau afe o tagata o e o le taimi nei pe o le a le toe umi foi ona tuuina lea i le komepiuta o ni lisi uumi o tisiketi o tusigaigoa ma sailiga patino … Ua matuai o’u fiafia ai lava. O le galuega moni lava a le Alii, ma o loo Ia taitaia.”9
Ua lava fua o lenei galuega musuia ua ou tofo i ai e iloa ai o ki na toefuataiina mai e Elia ia Iosefa Samita e mafai ai e o tatou loto ona fusia ma fesootai ai i tatou taitoatasi ia i latou o o tatou tuaa o e o loo faatalitali mai mo la tatou fesoasoani. E ala atu i a tatou taumafaiga i malumalu paia iinei i le lalolagi e faaaoga ai le pule ua faasafua mai e le Faaola, ua maua ai e o tatou tuaa sauniga faaola e mafai ai ona latou olioli i le fiafia e faavavau.
I aso ua mavae, i le faaosofia ai i se tautinoga loloto o le paia o le galuega, na feagai ai ma le totoa tagata taitoatasi ma se luitau lea na foliga mai sa taumafai toatasi lava e selesele saito uma i Nebraska. O le taimi nei, ua toatele tagata malolosi ua aufaatasi i le faiga o le galuega. A tatou auai faatasi e mafai ma o le a tatou ausia ai le galuega faatulagaina.
Ou te molimau atu ua pai atu le Agaga o Elia i loto o le toatele o le fanau a le Tama i le lalolagi atoa, ua mafua ai ona faatelevaveina le galuega mo e ua maliliu i se saoasaoa tulaga ese.
Ae faapefea oe? Pe ua e tatalo mo galuega a ou lava augatama? Ia faataatiaese na mea o lou olaga e le taua tele. Ia filifili nei e fai se mea o le a i ai ni taunuuga e faavavau. Atonu na musuia oe e sue ou augatama ae ua e faapea e le o oe o se tagata sue gafa. O e iloaina e le faapea seiloga o oe o se tagata sue gafa? E amata uma lava i le alofa ma se naunautai faamaoni e fesoasoani ia i latou ua i ai i lena itu o le veli o e ua le mafai ona fesoasoani ia i latou lava. Tilotilo solo. O le a i ai se tasi i lo outou eria e mafai ona fesoasoani atu ia manuia au taumafaiga.
O le galuega lenei o se galuega faaleagaga, o se taumafaiga tele o le galulue faatasi o itu uma e lua o le veli lea e tuuina atu ai le fesoasoani i itu uma e lua. Soo se mea lava o e i ai i le lalolagi, o le tatalo, faatuatua, naunautai, maelega, ma se ositaulaga, e mafai ai ona e faia se saofaga mamana. Ia amata nei. Ou te folafola atu ia te oe o le a fesoasoani atu le Alii ia e maua se auala. Ma o le a e lagona ai le fiafia tele. I le suafa o Iesu Keriso, amene.
Faaali Mau Faasino
-
1. Ioane 3:5.
-
2. History of the Church, 4:231.
-
3. Aoaoga a Peresitene o le Ekalesia: Iosefa Samita (2007), 471–72.
-
4. Tagai Mataupu Faavae ma Feagaiga 110:13–16 .
-
5. Mataupu Faavae ma Feagaiga 2:2; faaopoopo le faamamafa.
-
6. Howard W. Hunter, “O Tagata Naunau i le Malumalu,” Liahona, Me 1995, 5–6.
-
7. Tusi a le Au Peresitene Sili, Fep. 29, 2012; faaopoopo le faamamafa.
-
8. Jeanene Watkins Scott, personal journal, Apr. 1988.
-
9. Jeanene Watkins Scott, personal journal, Sept. 23, 1989.


text:
Mataupu 14
Ua poloai mai Iesu: Aua le faamasino atu; ole atu i le Atua; ia faaeteete i perofeta pepelo—Ua ia folafola mai le olataga i e e faia le finagalo o le Tamā—Ia faatusatusa i le Mataio 7. E tusa o le 34 T.A.
1 Ma o lenei sa oo ina ua uma ona fetalai atu e Iesu nei upu sa toe liliu mai o ia i le motu o tagata, ma sa toe tatala mai lona fofoga ia te i latou, ua fetalai mai: E moni, e moni, ou te fai atu ia te outou, aaua le faamasino atu, ina ia le faamasinoina outou.
2 aAua o le faamasino tou te faamasino atu ai, o le a faamasinoina ai outou; ma o le fua tou te fua atu, o le a toe fua mai ia te outou.
3 Ma aisea e te vaai ai i le fasi laau lena o loo i le mata o lou uso, ae le manatu ifo i le utupoto lena o loo i lou lava mata?
4 Pe e faapefea ona e fai atu i lou uso: Tuu mai ia te au sei ou eu esea le fasi laau mai lou mata—ae faauta, o loo i ai se utupoto i lou lava mata?
5 O oe na le pepelo, ia muamua aveese i fafo le autupoto mai lou lava mata; ona manino lelei ai lea o lau vaai e aveese ai i fafo le fasi laau mai le mata o lou uso.
6 Aua le tuuina atu mea ua apaia i ulī, pe tou te lafo a outou penina i luma o puaa, nei o latou soli i latou i lalo o o latou vae, ma toe liliu mai ai ma saeia outou.
7 aOle atu, ma o le a to mai ia te outou; saili, ma o le a outou maua; tuitui atu, ma o le a tatala mai ia te outou.
8 Aua o i latou uma e ole atu, e to mai i ai; ma o ia o le e saili, e maua e ia; ma o le e tuitui atu, o le a tatala mai ia te ia.
9 Pe e i ai ea se tagata ia te outou, o le, afai e ole mai lona atalii mo se areto, o le a ia avatu ia te ia se maa?
10 Pe afai e ole mai o ia mo se ia, o le a ia avatu ia te ia se gata?
11 O lea la, afai ua outou iloa le ala e avatu ai meaalofa lelei ia outou fanau, e ui ina leaga, ua le matua silisili atu ea ona tele o mea lelei e tuuina mai e lo outou Tamā o le o i le lagi ia te i latou o e e ole atu ia te ia?
12 O lea, o mea uma lava tou te loto i ai ia fai mai e tagata ia te outou, ia faapea lava ona outou afaia ia te i latou, ona o le tulafono lea ma perofeta.
13 Ia outou ulu atu i le faitotoa avaapiapi; ona e vatele le faitotoa, ma elautele le ala, lea e tau i le faafanoga, ma e toatele e o le a o atu i ai;
14 Aua e vaapiapi le afaitotoa, ma elauitiiti le ala, lea e tau i le ola, ma e itoaitiiti e o le a latou mauaina.
15 Ia faaeteete i aperofeta pepelo, o e e o mai ia te outou i ofu faamamoe, ae i totonu o luko feai lava i latou.
16 O le a outou iloa i latou i o latou fua. Pe tau mai ea e tagata vine mai le laau tuitui, po o mati mai laau talatala?
17 E faapea lava ona fua mai e laau lelei taitasi fua lelei; ae o se laau ua leaga e fua mai i fua leaga.
18 E le mafai e se laau lelei ona fua mai i fua leaga, pe mafai e se laau leaga ona fua mai i fua lelei.
19 O laau uma taitasi e ale fua mai i fua lelei e tatuu i lalo, ma lafo i le afi.
20 O lea, o le a outou iloa i latou i o latou afua.
21 E le sao atu i le malo o le lagi i latou uma o e e fai mai ia te au, Le Alii e, le Alii e; ae o ia o le na te faia le finagalo o lou Tamā o le o i le lagi.
22 E toatele o le a afai mai ia te au i lena aso: Le Alii e, le Alii e, matou te lei vavalo atu ea i lou suafa, ma e le o lou suafa ea na matou tutuli ese ai tiapolo, ma e le o lou suafa ea na matou faia ai galuega ofoofogia e tele?
23 Ma ona ou tautino atu ai lea ia te i latou i lena taimi: Ou te lei ailoa lava outou; ia outou o eese atu mai ia te au, outou o e e faia le amioletonu.
24 O lea, o soo se tasi e faalogo i au upu nei ma faia e ia, ou te faatusaina o ia i se tagata poto, o le na atiae lona fale i luga o se apapa—
25 Ma sa to mai auaga, ma oo mai lologa, ma agi mai matagi, ma taia lena fale; ma sa elei pau lava, ona sa faavaeina i luga o se papa.
26 Ma o i latou uma o e faalogo i au upu nei ma le faia e ia, e faatusaina o ia i se tagata valea, o le na atiae lona fale i luga o le aoneone—
27 Ma sa to mai uaga, ma oo mai lologa, ma agi mai matagi, ma taia lena fale; ma sa pau, ma sa pau tele lava.